text
stringlengths 248
25.3k
| label
stringclasses 10
values |
|---|---|
Анжелика Тихонова корреспондент Владимир Путин кыкетӥ пинал ваем семьяослы анай капитал сётонъя программаез 2016-тӥ арын 31-тӥ толсурозь кузятон сярысь вераз. Асьмеос егитъёслы юрттыны кулэ. Соослы, кин семья кылдытэ но, оскисько, нылпи ваён сярысь малпасько. Соин валче анай капиталъя выль ватсанъёс ӵектэме потэ Владимир Путин, Россилэн азьмуртэз2020-тӥ арын 1-тӥ толшорысен кужымазы пыро таӵе выльдонъёс: - нырысетӥ нылпи ваем понна ини семья 466 сюрс 617 манет басьтыны быгатэ; - кыкетӥ нылпизы вордскиз ке, эшшо 150 сюрс манет сётозы. Озьы кык нылпиен семьялэн анай капиталэз оглом 616 сюрс 617 манет луоз; - куинетӥ нылпи ваем понна семьялы ипотеказэ тырыны 450 сюрс манет висъялозы. Анай капиталлэсь быдӟалазэ арлы быдэ индексировать карозы Оглом вераса, куинь нылпиен семья улон интен югдурзэ умоятыны кун юрттэмен 1 миллион манетлэсь трос коньдон висъяны быгатоз. Куд-ог улосвылъёсын, каръёсын, улосвыл центръёсын со квартиралэн ог ӝыны дуныз луэ Владимир Путин, Россилэн азьмуртэзСо сяна, кык но тросгес нылпиен семьяос 6 процентъем ипотека басьтыны быгато. Со ставка кредитсылэн быдэс чаклам дырызлы юнматӥськоз. Тегъёс: ВладимирПутин нылпиос Удмуртия Россия анайкапитал семья коньдон 100ар | Политика |
Анжелика Тихонова корреспондент 4-тӥ тулыспалэ Удмуртиын «2020-тӥ арын удмурт кылын тужгес кужмоез чеберлыко литература уж» вожвылъяськонлы йылпумъянъёс лэсьтӥзы. Со сярысь ивортодэтъя «Удмуртия» агентстволэн корреспондентэзлы конкурсэз радъясь «Кенеш» журналлэн валтӥсь редакторез Ольга Бородина вераз. Туэ вожвылъяськонэ 30-лэсь трос ужъёс вуизы. Удмуртиысь сяна, Башкириысь но Татарстанысь ужъёс но лыктӥзы. Ольга Бородина ужъёс пӧртэмесь шуыса пусйиз, вань кужмоосыз но, вань лябъёсызгес но. Арысь аре пыриськисьёс вань. Кин пыриське, соос тыршо ини мукет аре но пыриськыны. <…> Вань гожъяськисьёс, кудъёсыз туж зол гожъясько. <…> Тани Рафит Миннекузинлы сётӥмы кыкетӥзэ ни. Солэн мукет ӧрегес кошке ни. Будэмез адӟиське шуод-а, мар-а Ольга Бородина, «Кенеш» журналлэн валтӥсь редакторезОглом, вожвылъяськонэ вуэм ужъёсты тямыс номинациосъя эскеризы. Куинь номинацияя: «Чеберлыко литература ужез (ужъёсты) дунъясь яке литературалэсь азинскемзэ эскерись тужгес умоез гожтос», «Тужгес умоез пьеса», «Удмуртысь ӟуч кылэ берыктэм тужгес кужмоез уж» - вормисьёсты ӧз пусъе. Со понна мукет номинациосъя быдэн кык вормисьёсты шараязы. Вормисьёс: - «Тужгес умоез кузьмадёс, роман»: Лия Малых (Ижкар) – «Усьты синъёстэ» роман; Галина Савина (Ижкар) – «Легезьпу сяська» повесть; - «Тужгес кужмоез верос, новелла, чеберлыко очерк, эссе»: Юргис Алексеев (Ижкар) – «Ӵыжы-выжыяськон» верос; Надежда Перевощикова (Балезино ёрос, Ушур гурт) – веросъёсын сузьетэныз; - «Тужгес умоез кылбур сузьет, поэма»: Рафит Миннекузин (Башкортостан, Бурай ёрос, Байшады гурт) – кылбур сузьетэныз; Оксана Бисар (Дэри ёрос, Италмас черкогурт) – кылбур сузьетэныз; - «Пиналъёслы тужгес умоез гожтос»: Алексей Лекомцев (Эгра ёрос, Удмурт Лоза гурт) – нылпиослы пьесаосыныз; Наталья Варламова (Ижкар) – нылпиослы выжыкылъёсыныз. Вожвылъяськонэз «Кенеш» журнал но Удмуртиысь печатья но калыке ивортодэт вӧлмытонъя агентство радъяло. Тодэ вайытом, кылем арын вожвылъяськонэ 85 адями пыриськиз вал. Тегъёс: Ижкар Литература Удмуртия йӧскалыклулчеберет вожвылъяськон удмурткыл гожъясьёс | Лулчеберет но туризм |
Анжелика Тихонова корреспондент 25-тӥ куарусёнэ Удмуртиын +19 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Удмуртарняе ӧжытак пильмаськылоз, сайкиськылоз, уз зоры. Тӧл лымшор палась 2-7 метре пельтоз. Нуназе +14…+19 градус луоз. Омыр зӥбет луло узвесь юбоя 757 миллиметр луоз, омырлэн мускытлыкез – 72 процент. Тегъёс: Ижкар МЧС Удмуртия инкуазь сӥзьыл | Инкуазь |
Майя Бывальцева 2016-тӥ арын Удмуртиын 28 миллион манет пала висъялозы библиобусъёс, автоклубъёс, крезьгуро инструментъёс но дӥськут басьтыны. Коньдонэз сётозы федерал, элькун но интыысь коньдэтъёс, ивортӥз элькунысь лулчеберетъя но туризмъя министр Владимир Соловьёв. Лулчеберетъя ужъюртъёсты азинтон улсын федерал центр коньдон висъялоз музейёсы компьютер тӥрлык пуктыны, лыдӟиськонниослы мобильной огъетъёсты кылдытыны но басьтыны, Йӧскалык электрон библиотекае пырыны огъя Росси сӧзнэт кылдытыны, ваньбуретэз выльдыны, нимысьтыз тӥрлык басьтыны, гуртъёсы нимысьтыз автотранспорт басьтыны. Элькунын ёросъёс понна нырысьсэ басьтыны чаклало 2 библиобусъёс (интыысь интые ветлыны быгатӥсь лыдӟиськонниос) но 8 пала автоклубъёс (крезьугръя но тыл тӥрлыкен но мобильной сценаен шоу-мобильёс). Техникаез басьтэмлэсь азьвыл конкурс ортчытэмын луоз. Сӥзьыл со интыосы вуоз. Тегъёс: Лулчеберет лыдӟиськонни Удмуртия гурт коньдэт кивалтэт ВладимирСоловьёв | Лулчеберет но туризм |
Майя Бывальцева Удмуртиысь ньыль биатлонистъёс Россиысь егитъёслэн командаязы шедизы. Соос Словакиын дуннелэн первенствояз пыриськозы, ивортэ Россиысь Биатлонистъёслэн огазеяськонзы. Ильназ Мухаметзянов но Анастасия Кайшева юниоръёслэн сборноязы пыризы. Быдэ вуымтэослэн командаязы Евгений Емерхонов но Александр Корнев ӵошатскозы. Вожвылъяськон 27-тӥ толшорысен 3-тӥ тулыспалозь Осрблье карын ортчоз. Спортсменъёс нимаз бызьылонъёсын, спринтын, уйыса бызёнын но эстафетаын кужымзэс мерталозы. Тодэ вайытом, Удмуртиысь ньылез куасэн бызьылӥсьёс Финляндие юниоръёс но егитъёс пӧлын дуннелэн чемпионатаз мынозы. Тегъёс: Спорт Биатлон егитъёс Удмуртия Россия | Спорт |
Майя Бывальцева Ижкарысь выль ульчаослы удмурт крезьгурчилэсь Геннадий Корепанов-Камскийлэсь но удмурт азьветлӥсьлэсь Максим Прокопьевлэсь нимъёссэс сётозы. Сыӵе пумкылъян кар администрациысь историен но лулчеберетэн герӟаськем синпелетъёсты утьыны, урамъёслы, пролкаослы но дугдылонниослы нимъёс сётыны но воштыны юрттонъя ӧрилэн кенешоназ кутӥзы, ивортэ Удмуртилэн шоркарезлэн пресс-службаез. Геннадий Корепанов-Камский – бадӟым адями, солэн крезьгурчилэн, кырӟасьлэн но дышетӥсьлэн сямен ужамез Удмуртия понна дунъянтэм Ижкарлэн пресс-службаезлэн ивортонысьтызОзьы ик ӧриын политика удысын ужасьлэсь, удмуртъёслэсь асваланзэс ӝутӥсьлэсь но Удмуртилэн кунлыкезлы кутскон сётӥсьлэсь Максим Прокопьевлэсь нимзэ Ижкарысь выль урамлы сётон сярысь вазиськонлы дурбасьтӥзы. Со сяна, Ижкарысь одӥгез ульча Михаил Зыковлэсь нимзэ нуллоз, со 1963-1986 аръёсы Удмуртилэн шоркареныз кивалтӥз. Со вакытэ Ижын автозавод, «Буммаш» завод, ТЭЦ-2, юртъёс лэсьтонъя комбинат, «Кама-Ижевск» ву гумы, чылкытатӥсь сооружениос, Ижмашын, Механикая заводын, Нефтемашын, Радиозаводын, Моторзаводын выль корпусъёс пуктӥзы. Тодэ вайытом, кылем арын гудырикошконэ Дэбес ёросысь Яг гуртын Геннадий Корепанов-Камскийлы буре ваён пул усьтӥзы. Нош туэ тулыспалэ Татарстанысь удмуртъёслэн огазеяськонзы Максим Прокопьевлэн вордскем дырысеныз 135 ар тырмонлы сӥзем конференциын Удмуртилэн тӧроезлы Александр Бречаловлы Ижкарын удмурт югдытӥсьлы синпелет пуктыны куронэн вазиськон сярысь пумкылъян кутӥзы. ВАТСАН Геннадий Михайлович Корепанов-Камский вордскиз 18-тӥ гудырикошконэ 1929-тӥ арын туала Дэбес ёросысь Яг (Ягвуково) гуртын. Удмурт крезьгурчи, кырӟась, дышетӥсь, Удмурт АССР-ысь калык артист, Удмурт элькунлэн дано кунмуртэз. Йылпумъяз Москваысь но Казаньысь консерваториосты. Удмуртиысь крезьгурчиослэн огазеяськонзылэн правлениезлэн тӧроез, Ижкарысь крезьгуръя училищелэн, Крезьгуръя театрлэн кивалтӥсез вал. Солэн бадӟым ужъёсыз пӧлын нырысетӥез удмурт балет «Италмас», удмурт кылын нырысетӥез оперетта «Любушка», «Чипчирган» опера-балет, «Россиянка», «Заговор» операос. Геннадий Корепанов-Камскийлэсь нимзэ нуллэ Дэбес ёросысь искусствоосъя школа. Максим Прокопьевич Прокопьев вордскиз 19-тӥ толшоре 1884-тӥ арын Кузон губерниысь Мамадыш уездысь Ядыган волостьысь Нырья черкогуртын крестьян семьяын. Пичи дырысеныз удмурт, ӟуч, бигер, башкир кылъёсын вераськиз. Туала Башкириысь но Пермь шаерысь удмурт гуртъёсын дышетӥсь луыса ужаз. Солэн кивалтэмез улсын 1918-тӥ арын инвожое Алабгоын Удмуртъёслэн нырысетӥ огъяросси ӧтчамзы ортчиз. 1919-тӥ арын 3-тӥ инвожое Москваын РСФСР-ысь Наркомнацын Вотской ёзэтэн кивалтыны кутскиз. Вотской автономной область кылдытонъя, удмурт кылын книгаос но газетъёс поттонэз радъян уж нуиз. Удмуртилэсь уйпал ёросъёссэ Колчак басьтэмен валче фронтэ куриськиз но 1919-тӥ арын 30-тӥ инвожое Кунгур кар вӧзын ожмаськонын быриз. Тегъёс: Мерлык Ижкар Удмуртия удмуртъёс тодынвозён | Мерлык |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Александр Журавлёвез Удмуртиысь тӧролэн но кивалтэтлэн администрациенызы кивалтӥсе юнматӥзы. Косэтэз элькун тӧро Александр Бречалов 27-тӥ шуркынмонэ кинюртӥз. Со сярысь улосвыл тӧролэн но кивалтэтлэн пресс-службазы ивортӥз. Азвыл Александр Журавлёв администрацилэн кивалтӥсезлэсь ужзэ быдэсъяз. ВАТСАН Александр Журавлёв вордскиз 17-тӥ коньывуонэ Ростов улосвылысь Каменск карын. 2012-тӥ арын Коньдон ужпумъёсъя но экономикая заочной огъяросси институтэз «менеджент организации» ӧнеръя йылпумъяз, 2017-тӥ арын – Менеджментъя лымшор институтэз «юриспруденция» ӧнеръя. 2011-тӥ арысен Краснодарлэн администрацияяз коньдон ужпумъёсъя но экономикая удысэн, промышленной ужбергатонниосты азинтонэн герӟаськем пӧртэм интыужъёсын ужаз. 2018-тӥ арын Прикубанской карпуш округлэн администрациеныз кивалтӥсе юнматэмын вал. «За выдающийся вклад в развитие Краснодарского края» III степенё медален пусъемын. Кышнояськемын, вань нылыз. Тегъёс: Политика кивалтӥсьёс Удмуртия | Политика |
Туспуктэм: Майя Бывальцева Анжелика Тихонова корреспондент 30-тӥ инвожое Удмуртиын пилемо улоз, сайкиськылоз. Уйин зорыны кулэ ӧвӧл, нуназе вакчи дыр ӵоже зороз, интыосын гудыръялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин уйпал но шундыпуксён вискысь секундскын 6-11 метре, нуназе – уйпал палась секундскын 9-14 метре пельтоз. Элькунъя уйин +4…+9, нуназе +14…+19 градус возиськоз. Тегъёс: куазь гужем Удмуртия Ижкар | Инкуазь |
Наталья Тетерина Суй-пыдзыя сӧсыр спортсменъёс пӧлын трекын велоспортъя Россилэн чемпионатаз Удмуртиысь Арслан Гильмутдинов но Сергей Пудов быдэн 3 медаль утӥзы. Ӵошатсконъёс 1-3 тулыспалэ Санкт-Петербургысь «Локосфинкс» олимпи велотрекын ортчизы, ивортэ Удмуртиысь спортивно-адаптивной школалэн пресс-службаез. Арслан Гильмутдинов зарни, азвесь но бронза медальёс утӥз. Сергей Пудовлэн медальёсын шыкысэз кык «зарнилы» но одӥг «азвесьлы» узырмиз. Чемпионатэ Россилэн 9 улосвылъёсысьтыз 25 спортсменъёс пыриськизы. Воргоронъёс 1 иськеме нимаз ӵошатсконын ворттӥзы, нош нылкышноос — 500 метре. Со сяна, кунлэн первенствояз уйыса ворттонын, командаен спринтын но скретч амалын вожвылъяськонъёс ортчизы. Пусъём, ортчем ӵошатсконъёслы йылпумъянъёсъя трекын велоспортъя дуннелэн чемпионатаз Россилэсь сборнойзэ кылдытозы, со 21-26 южтолэзе Бразилиын радъяськоз. Тегъёс: Спорт Удмуртия Санкт-Петербург сӧсыръёс велоспорт | Спорт |
Туспуктэм: Лада Иванова Наталия Сильвестрова 1-тӥ толсуре Удмуртиын пильмо луоз, уйин интыосын кӧня ке, нуназе золгес лымыялоз. Уйин но ӵукна интыосын бус луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл шундыӝужан палась, лымшор но шундыӝужан вискысь секундскын 5-10 метре пельтоз. Омырын уйин -12…-17, нуназе -3...-8 градус луоз. Сюресъёс вылын йӧвалег, нуназе лымы вӧлдэт. Омыр зӥбет луло узвесь юбоя 747 миллиметр луоз, омырлэн мускытлыкез – 89 процент. Тегъёс: куазь Удмуртия | Инкуазь |
Анжелика Тихонова корреспондент 26-тӥ гудырикошконлы Удмуртиын коронавирус инфекциен черлан 225 учыръёсты пусйизы. Висьыны усемъёс пӧлын 37 пиналъёс но 65 арессэс ортчем 47 арлыдоос. Со сярысь элькунысь оперативной штаб ивортӥзы. Диагноззы Ижкарын 133 улӥсьёслэн зэмаз, Сарапулын – 12, Воткаын – 11, Красногорск ёросын – укмыс, Глазкарын – сизьым, Эгра, Ува, Камбарка ёросъёсын – быдэн куать, Шаркан ёросын – вить, Юкаменск, Вотка, Кизнер, Кияса ёросын – быдэн ньыль, Сарапул, Пичи Пурга ёросъёсын – быдэн куинь, Грак, Сюмси ёросъёсын – быдэн кык, Алнаш, Можга, Сьӧлта, Яр ёросъёсын – быдэн одӥг. 205 адями висёнэз вормиз. 16 мурт кулӥз. Кышномуртъёслы 62, 66, 69, 80, 83, куинезлы 84, 89, 90, 93 арес вал, воргоронъёслы – 33, 48, 63, 75, 84 арес Туннэ нуналлы Удмуртиын коронавирусэн 45 сюрс 435 черлан учыр лабораториосын зэматэмын. 37 сюрс 135 адями йӧназ. 1 сюрс 510 мурт улонысь кошкиз. Али 297-езлэн висисьёслэн тазалыксы секыт. Берло нуналскын элькунын коронавирус инфекцилы 5 сюрс 502 эскеронъёс ортчытӥзы. 26-тӥ гудырикошконлы Удмуртиын 329 сюрс 801 адями коронавируслэсь прививка пуктӥз, со пӧлысь 283 сюрс 365-ез кыкетӥ люкетсэ басьтӥзы. 16 сюрс 802 мурт одӥг компонентъем «Спутник Лайт» вакцинаез пуктӥз. Тегъёс: Тазалык Ижкар Удмуртия коронавирус | Тазалык |
Майя Бывальцева Майя Бывальцева Удмуртиын, быдэс Россиын сямен ик, кузь шутэтскон нуналъёс бере вакчи ужан арня кутскиз – 4-6 куартолэзе. Нош азьпалан выльысь кузь шутэтскон нуналъёс луозы – 7-10 куартолэзе. Кызьы пусйиз Рострудын, ужантэм праздник нуналъёс уждунэз кулэстонлы муг уг луыны уг быгато. Тегъёс: Удмуртия Россия уж праздникъёс | Мерлык |
Анжелика Тихонова корреспондент Ижкарысь Н.К. Крупская нимо лыдӟетъюртын тулыспалысен «Ойдо, лабыртом!» ни ом удмурт кылъя курсъёс ужзэс мытозы. Туэ дышетсконъёс куинетӥ арзэ радъяськозы ини. Со сярысь Ижкар администрацилэн пресс-службаез ивортэ. Куинь ар ӵоже курсъёс пыр 50-лэсь трос пиналъёс но 75 мӧйыос потӥзы Коньывуонысен куартолэзёзь удмурт кылосбурчи Июлия Иванова кивалтэм улсын покчиос дышетско. Нош мӧйыос куинь толэзь ӵоже тодон-валан люкало: коньывуонысен толсурозь яке тулыспалысен оштолэзёзь. Али лыдӟетъюрт мӧйыослэсь выль группазэс люка. Отчы 14 аресысен егитъёсты но мӧйыосты возьмало. Дышетсконъёс тулыспалэ кутскозы но арняяз кык пол ортчозы – вордӥськонэ но вирнуналэ Удмурт кылосбурчи Ирина Исупова удмурт вераськонэз валаны, малпанъёстэ удмурт кылын вераны, калыкен вераськыны, чебер шара лыдӟиськыны, гожтэмысь кулэ луись иворез шедьтыны дышетоз. Тодэ вайытом, милям корреспондентмылы удмурт курсъёсты нуись ужаз «Марым, лэся» но «Лабыр-лабыр лабыртом!» книгаосты кутэ шуыса вераз вал. Тегъёс: Дышетон Ижкар Удмуртия удмурткыл лыдетъюрт | Мерлык |
Майя Бывальцева Удмуртиысь 600-лэсь трос улӥсьёс но 150 ужъюртъёс «Окна Победы» огьяросси акцие пыриськизы ни. Со сярысь элькун тӧролэн но кивалтэтлэн пресс-службазы ивортэ. Ужрад борды итӥськон понна 9-тӥ куарусёнозь укноосты Вормонлы сӥзем тодмо синпелетъёслэн суредъёсынызы яке ож вакытысь туспуктэмъёсын чеберъяны кулэ. Акцие ваньмы пыриськыны кулэ шуыса малпасько. Кылдэм югдурын выжыосмылэсь подвигзэс данъян уката но кулэ, Быдӟым Вормонлэн оскымон наследникъёсыз луоно. Фронтъёсын ожмаськем но фронт мышкын ужам песянайёсмы но песятайёсмы тодыны кулэ, нокин вунэтымтэ но номыр вунэтымтэ София Сабрекова, «Окна Победы» акцие пыриськисьУжрадэ пыриськон понна дась трафаретъёсты кыскыны яке ас суредъёс лэсьтыны, Быдӟым Атыкай оже пыриськем ӵыжы-выжыослэсь туспуктэмъёссэс возьматыны луэ. Чеберъя укноосты мерлыко вотэсъёсы #Окна_Победы хештэген поттоно. Тегъёс: Мерлык Ижкар мерлыковотэс Удмуртия ВормонНунал | Мерлык |
Майя Бывальцева Удмуртилэн тӧроез Александр Соловьёв Ижкарын лымыез утялтонлы бадӟымгес саклык висъяны куриз. Сыӵе косэм сётӥз со карлэн тӧроезлы Юрий Тюринлы 6-тӥ тулыспалэ аппарат кенешонын. «Юрий Александрович (Юрий Тюрин, Ижкарлэн тӧроез — ред.), берло дыре туж трос ӝожтӥськонъёс, мон валасько Ижкарлэн коньдэтэзъя югдурез, но лымыез утялтон пумысен туж трос ӝожтӥськонъёс. Мынам вераме потэ вал, кык ар талэсь азьвыл вакытэн ӵошатоно ке, соку уж эшшо уродгес вал, но адямиос уг возьмало, адямиос валало, ми карын лымыез утялтонлы саклык висъяны кулэ шуыса», — вераз Александр Соловьёв. Тодэ вайытом, 1-тӥ тулыспалэ кар тӧрлыкъёс урамъёсысь лымыез поттон но сюресъёсты паськытатон ужъёсын 15-тӥ тулыспалозь радлыкез юнматӥзы. Ужъёсты быдэсъяку сюрес пусъёсты огдырлы пуктылозы: «Дугдыны лэзьымтэ», «Ужан вискыз» (22 часысен 6 часозь) но «Ужа эвакуатор». Тегъёс: Ижкар ЮрийТюрин Удмуртия АлександрСоловьёв сюресъёс лымы | Политика |
Туспуктэм: Руслан Нуриахметов Наталия Сильвестрова Удмуртиысь егитъёс «Тарвида» арт-кластере но «Алтай. Территория развития — 2023» дышетон форуме пыриськыны быгато. Со сярысь Ижкар администрацилэн пресс-службаез ивортӥз. «Алтай. Территория развития — 2023» форуме пыриськон понна куриськонъёсы 30-тӥ оштолэзёзь куто. Гожтӥськыны чӧлсконпусъя луэ. Ачиз форум 28-тӥ куартолэзьысен 2-тӥ инвожоозь Алтай улосвылын Ая ты дорын ортчоз. Ужрадэ 500-лэсь трос адями вуоз. Форуме проектъёсын ужась, эскерон ужен вырись, мерлыко уже но вордскем шаерзэс азинтонэ мыло-кыдо пыриськись 18-35 аресъем егитъёс пыриськыны быгато. 2023-тӥ арын ужрадлэн валтӥсь темаез «Наставничество» луоз. «Таврида» арт-кластерлэн сменаосыз инвожоысен коньывуонозь Крымын Каспель бухтаын ортчозы. Ужрад быдэс Россиысь куинь сюрслэсь трос 18-35 аресъем егитъёсты люкалоз. Пусйиськыны чӧлсконпусъя луэ. Егитъёслы дасяськыны Арт-кластерлэн ыстэм муртъёсыз, Удмуртиын «Тавридалэн» амбассадоръёсыз юрттозы. Али соос дышетон ужъюртъёсын егитъёсын пумиськыло но «Тавридалэн» 2023-тӥ арын ӵектосъёсыз, чакланъёсыз но ужрадъёсыз сярысь мадё. «Тавридалэн» туэ куинь валтӥсь темаез: «Только в России», «Ради страны и искусства» но «Нас не отменишь». Ӵектосэ пыриськисьёс кунмылэсь выль лулчеберет кодзэ лэсьтыны тыршозы. Сменаослэн дышетон программазы, лулчеберет но искусство вылэ сяна, промышленность но тодос удысъёсысь лэчыт ужпумъёс вылэ пыкиськыса радъяськоз. «Тавридалэн» нырысетӥ сменаез 12-тӥ инвожое кутскоз. Тодэ вайытом, Глазкарын творчествоя «Удмуртия заряжает» элькун фестиваль ортчоз. Усьтон ужрадэ Глазкарын вордскем фигуристка, дуннелэн чемпионкаез Елизавета Туктамышева но «Корни» группа пыриськозы. Тегъёс: егитъёс форум Удмуртия | Мерлык |
Майя Бывальцева Ижкарын В, Г. Короленко нимо театрлэсь юртсэ быдэсак выльдон понна устозэ фор-эскиз ӵектосэз быръёнъя вожвылъяськонлы йылпумъянъёс лэсьтӥзы. Со сярысь Удмуртиысь лэсьтӥськонъя, жилищно-коммунальной возёсъя но дыкужымъя министр Дмитрий Сурнин «Фейсбук» мерлыко вотэсысь бамаз ивортӥз. Солэн кылъёсызъя, вожвылъяськонэ пыриськисьёс азе секыт ужпум пуктэмын вал: юртлэсь азьзэ, архитектуразэ, пуштроссэ утьыса, солэсь быдӟалазэ будэтыны. Конкурсэ пыриськисьёс пӧртэм амалъёс возьматӥзы, со пӧлын азьвыл театрлэн юртэз вылэ этажъёс ватсан, озьы ик али юрт борды эшшо одӥгзэ пуктон. Нимысьтыз чакламы, кызьы со ваньмыз ог-огеныз тупалоз Дмитрий Сурнин, Удмуртиысь лэсьтӥськонъя, жилищно-коммунальной возёсъя но дыкужымъя министрРоссиысь архитекторъёслэн огазеяськонзылэн улосвыл ёзэтэныз радъям конкурс 2019-тӥ арын шуркынмонэ кутскиз. Радъясьёслы Ижкарысь, Москваысь, Казаньысь, Нижний Новгородысь, Братскысь, Калининградысь, Костромаысь, Ханты-Мансийскысь, Екатеринбургысь, Воронежысь коллективъёслэсь, архитектурая бюроослэсь но нимаз ужасьёслэсь 17 ӵектонъёс вуизы. Ужъёсты йӧскалык политикая но лулчеберетъя министръёс, улосвыл кивалтэт бордын ужась лэсьтӥськонъя управленилэн кивалтӥсез, Россиысь архитекторъёслэн огазеяськонзылэн улосвыл ёзэтэзлэн кивалтӥсез, архитектурая бюроослэн ыстэм муртъёссы дунъязы. 1-тӥ инты - Ижкарысь архитектурая «CUBICA» бюро Архитектурая «CUBICA» бюролэн ӵектосэз 2 фото 2-тӥ инты – Казаньысь авторъёслэн коллективзы Фото: tehne.com © 3-тӥ инты – Ижкарысь Виталий Яковицкий Фото: tehne.com © Ваньзы соос коньдон кузьым сётозы. Ми понна валтӥсез, со юртэз быдэсак выльдонлэн концепциез, кудӥз вормисьёслэн ӵектосъёссылэн эскизъёссылы инъет луиз. Со инъет, кудӥз азьвыл театрез выльдон ӵектосэз дасяны кутэмын луоз Дмитрий Сурнин, Удмуртиысь лэсьтӥськонъя, жилищно-коммунальной возёсъя но дыкужымъя министрТодэ вайытом, Короленко нимо театрлэн юртаз Удмурт лулчеберетъя центр усьтыны малпало, яке сое Лулчеберетъя Короленко нимо центр шуыса ниманы быгатозы. Нимызъя пумкылъян кутымтэ на. Нырысь юртэз, тупатъяны вераськизы, собере сэрттыны но выльзэ пуктыны дунтэмегс луоз шуыса веразы. Кылем арын шуркынмонэ Удмуртилэн тӧроез юртэз уз сэрттэ, рос-прос тупатъялозы но выльдозы шуыса пусйиз. Тегъёс: Ижкар Театр Удмуртия лэсьтськон Лэсьтськонъяминстерство Удмуртлулчеберетъяцентр ДмитрийСурнин 100ар | Лэсьтӥськон |
Майя Бывальцева 2020-тӥ арын толшоре – пӧсьтолэзе Удмуртиысь гурт но фермер возёсъёс 474 сюрс 700 тонна йӧл кыскизы. Кылем арысь та вакытэн ӵошатыса, 25 сюрс 200 тонналы тросгес луэ. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Коронавирус инфекци вӧлмонэн герӟаськем секыт югдур Удмуртиын йӧл поттонэз азинтон вылын ӧз шӧдӥськы – 1-тӥ гудырикошконлы йӧл поттонлэн кылем арлы йылэмез 5,6 процент луиз Удмуртиысь гурт возёсъя но сиён-юонъя министерстволэн пресс-службаезТужгес трос йӧл кыскизы но вузазы Вавож ёросысь возёсъёс. Отын ар кутсконысен 45 сюрс 100 тонна йӧл басьтӥзы, со пӧлысь 42 сюрс 300 тоннаез переработкае мынӥз. Ар кутсконысен дунъёсъя югдур но огсыр возиське. Али одӥг килограмм йӧлэз 24 манетлэсь тросэн вузало. Кылем арын та вакытэ дуныз 23 манетлэсь ӧжыт вал. Тодэ вайытом, Удмуртиысь йӧл поттӥсь огазеяськонъёслы выль коронавирус инфекци вӧлмонэн нюръяськон ужрадъёс улсын субсидиос сётон понна ватсаса 170 миллион манет висъязы. Тегъёс: Вавож Удмуртия гуртвозёс йӧл | Гурт возёс |
Майя Бывальцева Удмуртиысь лулчеберетъя но туризмъя министерствоен Владимир Соловьёв ик кивалтоз. 3-тӥ коньывуонысен сое интыуже выльысь юнматӥз элькунлэн тӧроез Александр Бречалов. Иворъёсъя «Удмуртия» агентстволы со сярысь веразы улосвыл тӧролэн но кивалтэтлэн пресс-службаяз. Тодэ вайытом, Владимир Соловьёв элькунысь лулчеберетъя министерствоен 2014-тӥ арысен кивалтэ. Солэсь азьвыл егитъёсын ужанъя министр вал. ВАТСАН Владимир Михайлович Соловьёв Вордӥськиз 2-тӥ толшоре 1963-тӥ арын Алан ёросысь Туймыйыл (Удмуртский Тоймобаш) гуртын. 1984-тӥ арын Пермьысь лулчеберетъя институтэз «культурно-просветительская работа» ӧнеръя йылпумъяз, 2001-тӥ арын — Кун службая Урал академиез «государственное и муниципальное управление» ӧнеръя. 1984-тӥ арын — Туймыйылысь лулчеберетъя юртысь режиссёр; 1984–1986 аръёсы — Совето Армиын служба нуиз; 1986–1988 аръёсы — Туймыйылысь лулучеберетъя юртлэн кивалтӥсез; 1988-тӥ арын — Туймыйылысь ТЮЗ-лэн кивалтӥсез; 1988–1990 аръёсы — ВЛКСМ-лэн Ална ёросысь комитетэзлэн нырысетӥ секретарез; 1990-тӥ арын — Алнаш ёросысь лулчеберетъя юртысь калык театрлэн режиссёрез; 1991-тӥ арын — Алнаш ёросысь лулчеберетъя юртлэн кивалтӥсез; 1991–1996 аръёсы — Алнаш ёросысь лулчеберетъя юртлэн режиссёрез; 1996–1997 аръёсы — Алнаш черкогуртысь нылпиослэн но быдэ вуымтэослэн «Ошмес» центрзылэн кивалтӥсез; 1997–2006 аръёсы — Алнаш ёрос администрациысь егитъёсын ужанъя ёзэтлэн кивалтӥсез; 2006–2009 аръёсы — Удмурт Элькунысь Егитъёсын ужанъя кун комитетлэн тӧроезлэн нырысетӥ воштӥсез: 2009–2014 аръёсы — Удмуртиысь егитъёсын ужанъя министр; 2014-тӥ арын — Удмуртиысь лулчеберетъя, печатья но калыке ивортодэт вӧлмытонъя министр; 2014-тӥ арын — Удмурт Элькунысь лулчеберетъя, печатья но калыке ивортодэт вӧлмытонъя министрлэсь ужзэ быдэсъясь; 2014–2017 аръёсы — Удмурт Элькунысь лулчеберетъя, но туризмъя министр; 2017-тӥ арысен — Удмурт Элькунысь лулчеберетъя, но туризмъя министрлэсь ужзэ быдэсъясь. Пусъемын УАССР-ысь Вылӥ Кенешлэн Азьвалтэтэзлэн данъян грамотаеныз, УАССР-ысь Министръёслэн Кенешсылэн данъян грамотаеныз, Росси Федерациысь Егитъёсын ужанъя кун комитетлэн данъян грамотаеныз, Удмурт Элькунысь Кун Кенешлэн данъян грамотаеныз, Удмурт Элькунлэн данъян грамотаеныз. Тегъёс: Удмуртия кивалтэт Лулчеберетъянотуризмъяминистерство ВладимирСоловьёв интыужеюнматон АлександрБречалов | Политика |
Майя Бывальцева 6-тӥ инвожое Ижкаре вуылӥз «АвтоВАЗлэн» кивалтӥсез Николя Мор. Удмуртилэн тӧроеныз Александр Соловьёвен но Ижысь автозаводлэн кивалтӥсеныз Михаил Рябовен ӵош цехъёстӥ ортчизы но журналистъёслы ужъя пумиськонлы йылпумъянъёс сярысь веразы. «Татын ужало элькунамы улӥсьёс, милемлы тунсыко Удмуртилэн коньдэтаз тыриськись вытъёс. Милям умой кусыпъёсмы. Ми, элькун кивалтӥсьёс, автозаводлы вытъёсъя капчиятонъёсын юрттыны тыршиськомы. Валтӥсез — ми туннэ автозаводлэн, Ижкарлэн сюлмаськонъёсыз сярысь вераськимы. Со ужпумъёсты сэрттыны-пертчыны кулэ. Ужез умоятыны быгатоз ог-огмес валан гинэ. Мон солы оскисько», — вераз улосвыллэн тӧроез. Николя Мор верамъя, «Веста» — Россия понна туж азинлыко автомобиль. 2016-тӥ арын южтолэзьысен со вить тужгес вузаськись машинаос пӧлы пыре. «Ми со азинсконэз паськытатомы. Кутскомы вузъёсты кунгож сьӧры келян бордысен. Собере выль опциосты пыртомы — выль двигательёс, пӧртэм мукетсэ. Мон оскисько, Ижкарын трос автомобильёс бичаськозы. Озьы ми Удмуртилэн экономикаяз тыриськыны быгатӥськомы. Мон оскисько, Александр Васильевичен ялан пумиськыломы. Уката ик, кыдёке азьланезлы луонлыкъёсты кенешон понна», — пусйиз «АвтоВАЗлэн» кивалтӥсез. Озьы ик со тодэ вайытӥз, автомобильёсты Казахстанын бичанэз ар пумозь кутскыны луонлыкез эскеро шуыса. Но та ужпум йылаз-пумаз вуттымтэ на. Автозаводлэн кивалтӥсез Михаил Рябов лыдпусъёсты шараяз: 2016-тӥ арын предприятие 90 сюрс автомашинаос поттоз, отысь 60 сюрсэз — «Лада Веста». Али уй-нуналскын 500 машина бичало, со пӧлысь 340-эз - «Веста», кылемез — «Гранта» но «Ниссан». Ар кутсконын уй-нуналскын 150 «Вестаос» конвейер вылысь потылӥзы. Нялтас вераса, 3-тӥ инвожое тодмо луиз, Lada Kalina, Lada Priora но Lada 4×4 машинаосты бичан линиос куинь нуналъем ужан радлыке пото. Ужан нуналъёс луозы пуксён, вирнунал но покчиарня. Со сярысь пуктэтэз юнматӥз Николя Мор. Тодэ вайытом, Николя Мор ужоскетаз пыриз 4-тӥ оштолэзе. Азьвылгес Россиысь промышленностья но вузкаронъя министр Денис Мантуров ивортӥз, выль кивалтӥсь азе пуктэм ужпум — уже тросгес кутоно кунамы поттэм машина ёзъёсты. «АвтоВАЗлэсь» азьвыл президентсэ Бу Андрессонэз ужысьтыз мозмытӥзы трос ыштонъёс сэрен. Со кивалтон дыръя предприятие ыштонъёссэ 75 миллиард манетозь вуттӥз. «Лада Вестаез» Ижкарын тросэн поттыны кутскизы 2015-тӥ арын 25-тӥ куарусёнэ. Ар пумозь, куинь толэзьскын, заводын 2 сюрс 217 машина бичамын вал. Таяз арын нырысетӥ кварталын Россиын тужгес вузаськись автомобильёс пӧлын «Лада Веста» ньылетӥ инты басьтӥз. Выль моделез — «Лада Веста Кросс» — Ижысь автозаводын 2016-тӥ арын куарусёнэ лэзьыны чакламын. Тегъёс: Авто Ижкар Ижавто Удмуртия АвтоВАЗ АлександрСоловьёв НиколяМор | Авто |
Майя Бывальцева 14-тӥ гудырикошконэ Удмуртиын куазь кӧс но шунытгес луыны кулэ. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз, нуназе зорыны кулэ ӧвӧл. Тӧл уйпал но шундыпуксён вискысь секундскын 3-8 метре пельтоз. Нуназе элькунъя +16…+21 градус возиськоз. Омыр зӥбет луло узвесь юбоя 742 миллиметр луоз, омырлэн мускытлыкез – 86 процент. Тегъёс: МЧС Удмуртия куазь гужем | Инкуазь |
Туспуктэм: vk.com (Центр спортивной подготовки Удмуртии. ЦСП) Наталия Сильвестрова 12-тӥ южтолэзе Краснодар улосвылысь Архипо-Осиповка гуртын маунтинбайкъя Россилэн Кубок ӵошатсконъёслэн финалэз ортчиз. Удмуртиысь спортсменъёс зарни, азвесь но бронза медальёс утӥзы. Со сярысь элькунысь спортъя дасян центр «ВКонтакте» мерлыко вотэсысь нимлыко огиназ ивортӥз. Пиос пӧлын Удмуртиысь Илья Лужбин нырысетӥ инты басьтӥз, Павел Балобанов – куинетӥ инты. Нылъёс пӧлын Анна Миролюбова кыкетӥ вуиз. Спортсменъёс «гонка в гору» дисциплиная ӵошатскизы. Тодэ вайытом, Удмуртилэн сборноез велокроссъя Россилэн чемпионатаз но первенствояз нырысетӥ инты басьтӥз. Тегъёс: Спорт велоспорт Удмуртия | Спорт |
Туспуктэм: Николай Кузнецов Наталия Сильвестрова Россиын школаосты йылпумъясьёс понна гырлыос берпуметӥзэ жингыртозы 24-тӥ но 25-тӥ куартолэзе. Со сярысь, кунысь калыкез дышетонъя министр Сергей Кравцов вылэ чӧлсыса, Удмуртиысь дышетонъя но тодосъя министерстволэн пресс-службаез ивортӥз. Школаен люкиськон ужрадъёсты 28-тӥ но 29-тӥ инвожое ортчытыны ӵектэмын. Тодэ вайытом, 2023-тӥ арын «Последний звонок» ужрадъёс 9-тӥ классэз йылпумъясьёс понна 22-тӥ куартолэзе ортчизы, 11-тӥ классэс быдтӥсьёс понна – 23-тӥ куартолэзе. Ватсалом, 23-тӥ куартолэзьысен 1-тӥ пӧсьтолэзёзь огъя кун экзаменъёс ортчозы. Удмуртиын 5 сюрслэсь трос пиналъёс тодон-валанзэс эскерозы. Тегъёс: школаос пиналъёс праздникъёс Удмуртия | Дышетон но тодос |
Туспуктэм: Татьяна Пунгина Майя Бывальцева 1-тӥ куарусёнысен Ижкарысь 17, 18, 70 но 100 номеро кшолаосы 507 пиналъёсты автобусэн нуозы-ваёзы. Выль дышетскон ар азьын ньыль маршуртъёсты чакалзы но кутӥзы. Со сярысь кар администрацилэн пресс-службаез ивортӥз. Карысь школаосы Бригада Самолет, Медведево, Люлли, Радужный, Новые парники, Берёзово, Старый Игерман, Нагорный микрорайонъёсын улӥсь пиналъёсты нуллозы. Дышетсконниослэн калыкез нуыны-вайыны лицензиоссы вань. Маршрутъёсы куать автобусъёс пото, ваньмаз ГЛОНАСС сӧзнэт, кышкытлык сярысь ивортӥсь кнопкаос вань. 17 номеро школае, кылсярысь, пиналъёсты кык автобусэн нулло. Пиналъёс кык сменаен дышетско, нуналаз водительёс Бригада Самолёт микрорайонозь но берен тямыс рейс лэсьто. Ватсалом, озьы ик Ижкарын дышетон юртъёс доры мынонэз кышкыттэмлыко карон вылысь ужрадъёс кутӥсько. Гужем ӵоже школаос доры 10 но нылпи садъёс доры 13 тротуаръёс лсьтӥзы. 27 сюрес вожъёсысь светофоръёсы тӧдьыен пиштӥсь тылъёс ватсазы, со водӥтельёсты кожыкузы пыдын мынӥсьёсты лэзьыны кулэ шуыса возьматэ. Горький но Пастухов нимо ульчаос, Автзаводской но Сабуров нимо ульчаос вожын светофоръёс пуктыны дасясько. Матысь дыре Сабуров, Петров, Барышников нимо ульчаос вожысь сюресэз тупатъяны кутскозы, отчы светофор но пуктозы. Мерлыко ужъюртъёс доры сюресэз пыдын выжон 382 интыосын гожъёсты выльдон мынэ. Ужъёсты 1-тӥ куарсёнозь йылпумъялозы. Тегъёс: школаос пиналъёс Ижкар автобусъёс Удмуртия | Дышетон но тодос |
Анжелика Тихонова корреспондент Ижкарысь Йӧскалык лыдӟетъюртын (Ломоносов нимо урам, 9-тӥ юрт) 21-тӥ южтолэзе 10 часын ляб адӟисьёслы «Ижкар театральной» изданиен тодматон ортчоз. Ужрад Россиын ялэм Театрлэн арезлы сӥземын луоз, ивортэ Йӧскалык лыдӟетъюртлэн пресс-службаез. Изданиез Удмуртиысь Йӧскалык лыдӟетъюртысь адӟисьтэм но ляб адӟись калыклы лыдӟетъюртлэсь ужзэ радъянъя улосвыл центрысь ӧнерчиос дасязы. Отчы Ижкарысь ньыль театръёс сярысь ивор пыриз: Удмуртиысь Йӧскалык театр сярысь, Удмуртиысь Мунё театр сярысь, Удмуртиысь Драмая ӟуч театр сярысь но Удмуртиысь П.И. Чайковский нимо операя но балетъя театр сярысь. Книга бадӟым шрифтъем, рельефно-точечной но куараё форматэн быдэстэмын, со сяна театръёслэн плоскопечатной но графической амалэн поттэм суредъёсынызы ватсамын. Книгаен тодматон улсын Удмуртиысь Мунё театрлэн 3D-моделез возьматэмын луоз. Со ляб адӟисьёслы юртлэн вылтусыныз киын исаса умойгес тодматскыны юрттон понна лэсьтэмын. Тегъёс: Ижкар Удмуртия Мерлык книгаос Йӧскалыклыдӟетъюрт | Мерлык |
Туспуктэм: Алексей Арзамасцев Наталия Сильвестрова 22-тӥ толсуре Удмуртиын пильмо луоз, лымы, кот лымы усёз, зороз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор палась секундскын 9-14 метре пельтоз. Омырын нунал ӵоже 2…+3 градус возиськоз. Сюресъёс вылын лымы пельтэмъёс, лымы вӧлдэт, уйин интыосын йӧвалег. Омыр зӥбет луло узвесь юбоя секундскын 739 миллиметр луоз, омырлэн мускытлыкез – 79 процент. Тегъёс: куазь Удмуртия | Инкуазь |
Анжелика Тихонова корреспондент Удмуртиын куазь шуныт возиськемен туэ кизён ужъёс оштолэзь шорын ик кутскыны быгатозы. Карантинэн сэрен ужъёсты уж выжтэ. Со сярысь ивортодэтъя «Удмуртия» агентстволэн корреспондентэзлы элькунысь гурт возёсъя но сиён-юонъя министр Ольга Абрамова вераз. Кизён ужъёсты выжтон милемыз быронэ вуттоз .Озьы уз луы, со сыӵе ик фронт. Ми кизён ужъёслы чаклам радлыкъя дасяськиськом Ольга Абрамова, Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министрТа арня пумын возёсъёс трос аръем турынъёс но кын улэ кизем юос вылэ минерал ватсэтъёс пазяны, кын улэ гырем музъемъёсты но трос аръем турынъёсты усыяны потыны дасясько. Тулыс бусы ужъёслы дасяськон азьланьтӥське: возёсъёс минерал ватсэтъёс, эстӥськон дасяло, техниказэс тупатъяло, выльзэ басьто, кидысъёссэс кондициозь вутто. Кидысъёсты дасян ужъёс пумаз вуо ини. Каракулино, Камбарка но Дэри ёросъёсын валэс юослэн но тысё но пуртэсо будосъёслэн кидысъёссы куронъёслы 100 процентлы тупало, Алнаш ёросын – 99 процентлы но Вавож ёросын – 95 процентлы. Туэ Удмуртиын валэс юосты 402 сюрс 300 гектаре кизёзы. Нош оглом туэ 889 сюрс гектар музъемъёс киземын луозы. Тодэ вайытом, 1-тӥ куартолэзёзь Удмуртиын тулыс бусы ужъёслы дасяськонъя конкурс мынэ. Солы йылпумъянъёсты Гербер праздникын ялозы. Тегъёс: Ижкар Удмуртия гуртвозёс коронавирус тулыс бусыужъёс мерттӥськон ОльгаАбрамова | Гурт возёс |
Майя Бывальцева 23-тӥ тулыспалэ Ижкарын Быдӟым Атыкай ожысь ветеранлы, Россиысь МЧС-лэн элькунъя валтӥсь управлениысьтыз ветеранъёслэн кенешысьтызы дано ветеранлы Алексей Рыловлы буре ваён пул усьтӥзы. Ужрадэ солэн ӵыжы-выжыосыз, матысь адямиосыз но бускельёсыз пыриськизы. Со сярысь кар администрацилэн пресс-службаез ивортӥз. Буре ваён пулэн ветеранлэн улэм коркаез, Союзной ульчаысь 5а номеро юртлэн борддорез борды юнматӥзы. Мемориал пулэз лэсьтыны кичӧлтон сётӥз Ижысь кар думаысь мерлыко политикая ӧрилэн кивалтӥсез Бахруз Гумбатов, солы дурбасьтӥзы юртын улӥсьёс но. Жаляса верано, бадӟым эше Рылов Алексей Михайлович 2021-тӥ арын толшоре улонысь кошкиз. Туж потэ, тросгес адямиос мед тодозы, асьме карын сыӵе ӟеч адями улӥз шуыса. Ми 76 номеро школаын кадетъёсын пумиськон дыръя тодматскиз. Мон синмаськи солэн мыло-кыдо луэмезлы, пиналъёсын ож сярысь вераны мылкыдызлы Бахруз Гумбатов, Ижысь кар думаысь мерлыко политикая ӧрилэн кивалтӥсез2020-тӥ арысь куартолэзёзь Алексей Рылов «Без вести пропавший» книгаез бордын ужаз. Али сое школа библиотекаосын возё. Тодэ вайытом, 2020-тӥ арын шуркынмонэ Вавож ёросысь Мӧнья гуртын Быдӟым Атыкай оже пыриськем удмурт нылпи писательлы Тимофей Шмаковлы буре ваён пул усьтӥзы. Тегъёс: Мерлык Ижкар Удмуртия БыдӟымАтыкайож ветеранъёс буреваён тодынвозён | Мерлык |
Майя Бывальцева 2021-тӥ арын Дэри ёросын Хохряки гуртын но Ягул черкогуртын выль амбулаториос пуктыны малпало. Со сяна, туэ ёросын куать фельдшер-акушер пунктъёсты усьтозы. Со сярысь муниципал кылдытэтлэн тӧроез Константин Русинов «ВКонтакте» мерлыко вотэсысь бамаз ивортӥз. Тазалыкез утён удысэз азинтон выль ужасьёсты кулэ каре. Соин ик али ёрос эмъяськонни нимаз ӧръёсъя эмчиосты, фельдшеръёсты, акушеръёсты но эмсузэръёсты утча. Константин Русиновлэн кылъёсызъя, 2020-тӥ арын Дэриысь ёрос эмъяськонниын коронавирусэн черлам но висисен малпам 3 сюрс 500 адямилы юрттэт сётӥзы. Со понна выль ужан тӥрлык вуиз. Кылем ар ӵоже Дэриысь эмъюртэ вить санитарной транспорт, компьютер томографъёс, УЗИ аппаратъёс, тыосты шокатӥсь аппаратъёс но цифровой рентген тӥрлык. Со сяна, ужаны 20 выль ӧнерчиос вуизы, соос пӧлын эндокринолог но кардиолог Константин Русинов, Дэри ёрослэн тӧроезТодэ вайытом, тулыспалысен Удмуртиысь эмъяськонниосын диспансеризациез выльысь азьланьтӥзы. Тегъёс: Тазалык Удмуртия Дэри эмъяськонниос лэсьтськон | Лэсьтӥськон |
Майя Бывальцева 12-тӥ куартолэзе Удмуртиын эшшо кӧня ке удысъёс ужзэс азьланьтыны быгатозы. Со сярысь элькунлэн тӧроез Александр Бречалов 8-тӥ куартолэзе журналистъёсын пумиськылыкуз вераз. Милям чакламмыя, али 60 процентлэсь уноез экономика ужа. Со кунын одӥгез умоез возьматэт. Но со дыре ик ми туж куриськомы но кутӥмы маскаос нуллон режим Александр Бречалов, Удмуртилэн тӧроезРоспотребнадзорлэсь куронъёссэ юн быдэсъяса, 12-тӥ куартолэзьысен ужаны быгатозы: - промышленностьысь обработка удысъя предприятиос (54 сюрс адями ужаны потоз); - пӧртэм юрттӥськет сётӥсь центръёс (МФЦ), но отчы мынон понна азьвыл ик гожтӥськыны кулэ луоз; - сиён-юонъёсын но сад-бакчаез возьыны кулэ луись вузъёсын вузкарись рынокъёс; - автосалонъёс; - адвокатура, нотариат, недвижимостез дунъясь огазеяськонъёс. Тодэ вайытом, 30-тӥ оштолэзьысен Удмуртиын калыко интыосын ваньмыз маскаос нуллыны кулэ. Али элькун тӧрлыкъёс улон-вылонъя выль куронъёсты дасяло, Александр Бречалов соосын 11-тӥ куартолэзе тодматыны оскытӥз. Тегъёс: Ужбергатон Мерлык Промышленность Ижкар Удмуртия МФЦ коронавирус АлександрБречалов | Мерлык |
Майя Бывальцева «Удмуртия» команда понна шудӥсь ньыль следж-хоккеистъёс Чехиын калыккуспо вожвылъяськонэ пыриськозы. Кызьы ивортэмын «ВКонтакте» мер вотэсысь «Следж-хоккей» группаын, ӵошатсконъёс 6–10 куарусёнэ ортчозы. Россилэн сборнояз пыризы капкаез утись Владимир Каманцев, утисьёс Иван Кузнецов но Дмитрий Галкин, нападающий Евгений Петров. 25-тӥ гудырикошконысен 5-тӥ куарусёнозь соос Алексинын (Тула улосвыл) дасяськон сборъёс ортчытозы. Пусъёмы, Владимир Каманцев, Иван Кузнецов но Евгений Петров Сочиын тол Паралимпи шудонъёсын азвесь медальёс утӥзы. Тегъёс: Спорт Следж-хоккей Удмуртия Россия | Спорт |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 26-тӥ куартолэзе Удмуртиысь Кун кенешлэн укмысэтӥ сессияз кун данъетъёсты сётон ужрад ортчиз. Улосвылэз азинтонэ бадӟым ватсэт пыртэм муртъёсты элькунлэн тӧроез Александр Бречалов ӟечкылаз. Со сярысь улосвыл тӧролэн но кивалтэтлэн пресс-службазы ивортӥз. Шимучыръёсты алонын но солэсь бервылъёссэ быдтонын ӟеч ужамез понна Удмуртиысь утчанъя но утёнъя службалэн кивалтӥсезлы Валерий Старцевлы «Заслуженный спасатель Российской Федерации» дано ним сётӥзы. Валерий Старцев утёнъя одӥг сюрслэсь трос ужъёсы пыриськиз, кык сюрслэсь трос час водолазной но ву улын технической ужъёсты быдэсъяз. Бадӟым саклык улосвылысь спасательёсты дышетонлы висъяз. 2023-тӥ арын карусёнэ Удмуртиысь утисьёслэн командазы Приволжск федерал округын ӵошатсконъёсын устоез луиз. Совето Союзлэн Героез Валентин Стариков нимо удмурт кадет корпуслэсь кивалтӥсьсэ Татьяна Караваеваез Россилэн азьмуртэзлэн таукаронэныз пусйизы. Солэн кивалтэмез улсын Воткаысь кадетъёс пӧртэм вожвылъяськонъёсын но ӵошатсконъёсын вормисъёс но приз басьтӥсьёс луо. Туэ соос «Кадет Приволжья – 2023» но «Гвардия» спартакиадаосын нырысетӥ инты басьтӥзы. Озьы ик азьмуртлэн таукаронэныз Воткаысь «Десантник» клублэсь кылдытӥсьсэ Вадим Исуповез но Россилэн Героез Сергей Борин нимо «Граница» кадет центрлэсь кивалтӥсьсэ Рамзий Стереховез пусйизы. Та огазеяськонъёс Удмуртиысь егитъёслы атыкай музъемез гажан мылкыд пычатонын бадӟым уж нуо. Тодэ вайытом, Глазкарысь кабак вина поттӥсь заводлэн кивалтӥсез Николай Сорокин «Удмурт Элькунлэн дано кунмуртэз» ним басьтӥз. Тегъёс: данъетъёс Ижкар Удмуртия | Мерлык |
Анжелика Тихонова корреспондент 12+ Ижкар Россиысь нырысетӥез кар луиз, кытын «Калашников» чеберлыко фильмез возьматӥзы (12+). Возьматонэ суредлэн продюсерез но режиссёрез Константин Буслов вуылӥз. Ми азьын паймымон адямилэн улонысьтыз бадӟым люкетсэ одӥг но ӝыны час экран дыре тэрытыны ужпум сылӥз бере, озьы ик суред чеберлыко, шудоно шуыса лыдэ басьтыса, ми асьмелы кӧня ке капчиятонъёс но огазеям тусъёс кылдытыны луонлык сётӥм. Но со вакытэ ик Калашниковлэн улонсюресысьтыз зэмос учыръёслы бадӟым саклык висъяны тыршим, солэн тодэ ваёнъёсыз, сое тодэм адямиослэн тодэ ваёнъёссы, солэн улонэныз герӟаськем ужкагазъёс вылэ пыкъяським Константин Буслов, фильмлэн режиссёрез но продюсерез Фильм Михаил Калашниковлэн пичи дырысеныз 1949-тӥ арозь, куке солы АК-47 автомат кылдытэмез понна Сталин нимо премия сётӥзы, улонэз сярысь вера Суред бордын уже «Калашников» компаниосын группаысь консультантъёс но пыӵал тӥрлык лэсьтӥсьлэн нылыз пыриськизы. Соос мадёнлэсь зэмлыксэ сак чакласа возизы. Туж умой, вань соос, кинъёс тодӥзы, тодазы возё но ужазы ӵошен шуыса. Соос но фильмез учкозы. Со Калашниковлэсь адӟонзэ но нимзэ азьланьтон ук, но озьы ик пыӵал тӥрлык темаез азьланьтон, кудӥзлы вань конструкторъёс ас улонзэс сётӥзы Елена Калашникова, пыӵал тӥрлык лэсьтӥсьлэн нылызФильм бордын куинь ар ӵоже ужазы. Съёмкаос Санкт-Петербургын, Торжокын, Крымын, Москва, Калуга, Тверь улосвылъёсын ортчизы. Егит Калашниковлэсь рользэ Юрий Борисов шудӥз. Озьы ик Виталий Хаев, Артур Смольянинов, Валерий Баринов, Анатолий Лобоцкий но мукет тодмо артистъёс пыриськизы. Кылем арын Михаил Калашников вордӥськем дырысен 100 ар тырмонлы сӥзем Пыӵал тӥрлык поттӥсьлэн нуналаз Россилэн азьмуртэз Владимир Путин вуылӥз. Со конструкторлэсь, озьы Удмуртиысь обороная огъетлэсь, кудӥз кулэезъя Россилэн оскымон щитэныз лыдъяське, бадӟым заслугаоссэс пусйиз. Тау карисько фильмез лэсьтӥсьёслы, спонсоръёслы, но, валамон ини, Елена Калашниковалы ӟечлыко но кема возьмам уж понна Александр Бречалов, Удмуртилэн тӧроезКинотеатръёсын суредэз 20-тӥ тулыспалэ возьматыны кутскозы. Сое вань мылкыд карисьёс адӟыны быгатозы. «Калашников» фильмлэн трейлерез Тегъёс: Мерлык Ижкар Удмуртия МихаилКалашников фильм МТКалашниковлы100ар 100ар | Мерлык |
Майя Бывальцева 2021-тӥ арын Удмуртиысь гурт возёсъёс 4 сюрс 705 гектар вылэ кизем чабейзэс но йыдызэс страховать каризы. Кылем арын сярысь со 1 сюрс 592 гектарлы тросгес, ивортӥз элькунысь гурт возёсъя но сиён-юонъя министерстволэн пресс-службаез. Утет тупанкылъёс Можга но Юкаменск ёросъёсысь быдэн одӥг но Шаркан ёросысь кык огазеяськонъёс юнматӥзы. Страховой премилэсь люкетсэ берыктон понна коньдэтын 4 миллион манетлэсь трос коньдон чакламын. Кылем арын киземъёссэс инкуазь кышкытлыкъёслэсь куинь возёсъёс страховать каризы вал. Соослы 414 сюрс манет висъязы – кун утет полислэсь 50 процент дунзэ берыктэ Министерствоын пусъё, 2015-2019 аръёсы кун ласянь юрттэт висъян но гурт возёсъёслы киземъёссэс страховать карыны мылкыд ӧз сётылы. Табере утетлы оскон калленэн ке но, берытске шуыса адӟиське. 2021-тӥ арын оглом 400 сюрс гектарлэсь трос музъемъёсты валэс юосын кизизы Тодэ вайытом, таяз арын Удмуртиысь гурт возёсъёс 940 миллион 400 сюрс манет тыр 304 огмет (единица) техника басьтӥзы ни. Тегъёс: Ижкар Удмуртия гуртвозёс страхование будосъёс | Гурт возёс |
Майя Бывальцева Пересь муртъёслэн нуналызылы Удмуртиысь зоопарк арлыдоослы кузьым дасяз. 29-тӥ куарусёнысен 1-тӥ коньывуонозь соос зоологи парке дунтэк ветлыны быгатозы. Со сярысь ужъюртлэн пресс-службаез ивортӥз. Зоопарке пырисьёс пенсионерлэсь удостоверенизэ гинэ возьматоно луозы. Оскиськом, зоопаркетӥ поръян тӥледлы быдэс толлы тырмымон умой мылкыд но сэзьлык кузьмалоз Удмуртиысь зоопаркУдмуртиысь зоопарклэн «Мудрый зоопарк» ӵектосэзлы 2021-тӥ арын 11 ар тырме ни. Ватсалом, ужъюрт котькуд нунал 9 часысен 19 часозь ужа. Югыт нунал кулэсмемен валче, 1-тӥ коньывуоныен - 18 часозь. Тегъёс: Ижкар Зоопарк Удмуртия пенсионеръёс арлыдоос | Лулчеберет но туризм |
Туспуктэм: Руслан Нуриахметов Майя Бывальцева Удмуртиысь запасэ пыртэм муртъёс пӧлысь кыкетӥез группа частичной мобилизаци улсынтодон-валанэз будэтыны кошкиз. Сос ярысь элькун тӧролэн но кивалтэтлэн пресс-лужбазы ивортӥз. Дасяськем бере соосты ожгар частьёсы келялозы. « Мобилизованнойёслэсь споисокъёссэс кылдытыку мукет улосвылъёслэсь опытсэс лыдэ басьтом. Ӧри азе котькуд учырез нимысьтыз эскерыны ужпум пуктӥ. Вераськон мынэ армимылэн ожмаськыны быгатонлыкез но валтӥсь ужпумъёсты татын, интыын, сэрттон-пертчон сярысь » Александр Бречалов, Удмуртилэн тӧроез Ватсалом, запасысь нырысетӥосыз Удмуртиын улӥсьёс дасяськыны 24-ти куарусёнэ кошкизы. Тодэ вайытом, частичной мобилизаци сярысь косэтэз (указ) Россилэн азьмуртэз 21-тӥ куарусёнэ юнматӥз. Удмуртиын ужез радъясь ӧриен элькунлэн тӧроез кивалтэ. Частичной мобилизаци пумысен юанъёсын ӟырдыт линие жингыртыны луэ, солэн номерез – 122. Тегъёс: Удмуртия | Мерлык |
Майя Бывальцева 22-тӥ толшоре Удмуртиын 15 градусозь кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Пуксёнэ улосвылын пилемо улоз, сайкиськылоз. Дырын-дырын ӧжыт лымыялоз. Тӧл лымшор но шундыпуксён вискысь секундскын 5-10 метре пельтоз. Нуназе элькунъя -10…-15 градус возиськоз. Омыр зӥбет луло узвесь юбоя 741 миллиметр луоз, омырлэн мускытлыкез – 94 процент. Тодэ вайытом, Удмуртиысь Гидрометцентр ивортэмъя, таиз арня элькунын кезьыт луоз. Тегъёс: МЧС Удмуртия куазь | Инкуазь |
Туспуктэм: vk.com (Сергей Юрин) Наталия Сильвестрова Пичи Пурга ёросысь Норъя черкогуртын выль амбулатория пукто. Ужъёсты «Здравоохранение» йӧскалык ӵектос улсын быдэсто. Со сярысь ёрослэн тӧроез Сергей Юрий «ВКонтакте» мерлыко вотэсысь бамаз ивортӥз. Эмъяськоннилэсь инъетсэ, кыр инженер коммуникациосты лэсьтӥзы. Али валтӥсь юртэзлэсь корт контрукцизэ но кирпичен борддоръёсэ ӝуто. Озьы ик котельнойлэсь инъетсэ дасяло, со чергокуртысь мерлыко юртъёсы шуныт сётоз. Эмъяськонни нуналаз 50 муртэ кутыны чакламын. Выль амбулаториын эмъюм вузан пункт усьтыны малпало. Али со понна лицензия басьтон бордын ужало. Тодэ вайытом, 2023-тӥ арын Удмуртиын эшшо ньыль амбулатория пуктозы: Вотка, Алнаш, Дэри но Сарапул ёросъёсын. Ватсалом, Пичи Пурга ёросысь Аксакшурын пӧртэм ужпумъёсты быдэстӥсь центр ӝуто. Тегъёс: эмъяськонниос лэсьтӥськон ПичиПурга Удмуртия | Лэсьтӥськон |
Анжелика Тихонова корреспондент «Ижкар-Анапа» меӵак поезд ветлыны кутскоз 2017-тӥ арын. Кызьы вераз журналистъёслы 15-тӥ южтолэзе «Федеральной пассажирской компанилэн» Горький ёзэтэзлэн кивалтӥсез Александр Попов, сыӵе пумкылъян кутӥзы Ижкарысь вагон участоклэн 2016-тӥ арын экономика ласянь пайдалыко ужамезлы луыса. «2017-тӥ арлы ми ватсаса выль ӧр пыртӥм. <…> Со Анапаозь поезд. 2017-тӥ арын 8-тӥ инвожоысен 16-тӥ куарусёнозь выль поезд юнматэмын. Милям вал Адлере, Новороссийске ветлӥсь поездъёсмы, табере ми вуиськом Анапае», — ивортӥз Александр Попов. Солэн верамезъя, выль ӧръя выль поезд кык нуналлы огпол ветлоз. Чакланъёсъя, азьланяз, Керчь выжез усьтэм бере, Ижкарын улӥсьёс поездэн Крыме но вуылыны быгатозы. Тегъёс: Ижкар Транспорт Удмуртия Мерлык поездъёс | Мерлык |
Майя Бывальцева Ижкарысь Союзной урамын спортъя выль огъет кылдоз. Кызьы ивортӥзы кар администрацилэн пресс-службаез, лэсьтӥськонъя ӵектосэн тодматӥз «М-Актив» огазеяськонлэн кивалтӥсезлэн воштӥсез Марина Егорова. «Та объектэз лэсьтон улэ чаклам интывыл нимысьтыз утиське, со дендропарклэн люкетэз, соин ик ӵектосэз кутскемлэсь азьвыл, калыклэсь мылкыдъёссэ тодоно: мар соослэн отын адӟемзы потэ — спортъя огъет яке поръян инты», — вераз Ижкар администрацилэн тӧроезлэн нырысетӥ воштӥсез Ильдар Бикбулатов. Ӵектосъя, Союзной урамын волейболъя центр, теннисъя но пляж волейболъя площадкаос, скет-парк но куас база пуктыны кулэ. Объектэз 3 арскын вуттыны чакламын, инвестициослэн быдӟалазы — 150 миллион манет, коньдэтэ вытъёс — араз 1 миллион 500 сюрс манет. Ижкарлэн тӧроез Юрий Тюрин верамъя, Союзной урамез азинтон ужпумез котыр ласянь эскероно. «Валаны кулэ, кыӵе мерлыко но спортъя объектъёс кылдыны кулэ та ёросын Генпланъя. Со сяна, та интывыл «Первомайское» муниципал кылдытэтлэн музъемез. Озьыен, тодоно, кызьы учко та ӵектосэз быдэстон шоры Дэри ёросын. Соин ик дэмласько та ӵектосэз лыдэ басьтыны, сое Карез лэсьтонъя кенеше поттыны но Дэри ёрос администарцилэн ыстэм муртъёсыныз ӵош эскерыны», — ӵектӥз Юрий Тюрин. Инвестициосъя кенеш соин соглаш кариськиз. Тегъёс: Спорт Ижкар ЮрийТюрин Удмуртия инвестициос | Спорт |
ИА «Удмуртия» Глазкарысь студентъёс сукыр но ляб адӟись пиналъёс понна киын «лыдӟыны» 20 книгаос лэсьтӥзы. Дышетӥсь изданиосты кылдытонъя ӵектосэз Короленко нимо пединститутысь нырысетӥ курсын дышетскисьёс малпазы, вераз журналистъёслы вузлэн кивалтӥсез Янина Чиговская-Назарова. «Ӵошен шунытгес» («Вместе теплее») ӵектос ар пала ужа ни. Со дыр ӵоже отчы пӧртэм курсъёсысь 15 студентъёс пыриськизы ни. Ас киыныз лэсьтэм книгаосынызы пӧртэм дышетсконниос но лыдӟетъюртъёс тунсыкъясько ни. Азьланяз та книгаосты дышетсконниослы но пиналъёслы сётэммы потэ. Нылпиос соосты уже кутозы но студентъёсмес шуныт кылъёсын тодазы ваёзы шуыса оскисько Янина Чиговская-Назарова, Глазкарысь В. Г. Короленко нимо кун пединститутлэн кивалтӥсезУжаны материалъёс Ижкарысь но Глазкарысь басма вузасьёс сёто. Институтысь магистрантлэн Татьяна Лукашовалэн верамезъя, вуриськонын валтӥсез курон – тазалыклы кышкытлык вайыны быгатӥсь арбериосты кутыны уг яра. Ваньмыз книгаос киын вуремын. Таӵеосыз нокытын ӧвӧл. Та книгаос дышетскыны, дуннеез валаны юртто Татьяна Лукашова, магистрантӴектосэ пыриськись студентъёс киын «лыдӟон» книгаосты кылдытон амал сярысь тодосъя ужъёс гожтӥзы. Соосъя институт методикая юрттэтъёс поттоз. Тегъёс: Дышетон студентъёс Удмуртия Глазкар пиналъёс ГГПИ | Дышетон но тодос |
Наталья Тетерина 8-тӥ куарусёнэ Ува ёросысь Былайпочика гуртын «Именины коня» ёроскуспо фестиваль ортчоз. Та ужрадэз гуртысь вал вордон заводысь пӧйшуръёсты возьматон вылысь радъяло, шуиз ивортодэтъя «Удмуртия» агентстволы Ува ёрос администрациысь Лулчеберетъя но егитъёсын ужан политикая управленилэн кивалтӥсез Марина Головизнина. Булайын милям вань вал вордон заводмы, вань кык чебер выжыос – орловской рысакъёс но тяжеловозъёс. Туж чебересь. Ас дыраз ми отын удмурт лулчеберетъя центр но со центре турмаршрут усьтӥм. Адямиослы валъёсын тодматскыны тунсыко мед луоз шуыса, ми таӵе ужрад ортчытыны малпам Марина Головизнина, Ува ёрос администрациысь Лулчеберетъя но егитъёсын ужан политикая управленилэн кивалтӥсезКивалтӥсь верамъя, фестиваль ӵапак вал вордон завод котырын радъяськоз. Отын валэн ворттылонъёс ортчозы, нош конкурсын вормись пӧйшур фестивальлэн валтӥсь именинникез луоз. Сое возьматозы, чеберъялозы, котыраз «Каравай» кырӟалозы, шуиз Марина Головизнина. Солэн кылъёсызъя, озьы ик фестивале гурт ужен яке инкуазь материалъёслэсь киуж лэсьтонэн герӟаськем мастер-классъёсын быдэс элькунысь ӧнерчиос вуозы. Отын луоз валэн гырыса утчаны. <…> Луозы Сарапул ёросысь дуриськисьёс, озьы ик утчаны луоз. Собере туала мастер-классъёс. Луоз аукцион, кытын валъёсын герӟаськем арбериосты вузалозы. Чебер но голькыт синпельёс луозы – дага выллем пряникъёс Марина Головизнина, Ува ёрос администрациысь Лулчеберетъя но егитъёсын ужан политикая управленилэн кивалтӥсезРадъясь пусъе, «Именины коня» фестивальын пиналъёс но, арлыдоос но асьсэлы мар ке тунсыкозэ шедьтозы. Нош сомында чебер валъёсты одӥг интыын адӟыса, адямилэн мылкыдыз буйгатскоз. Ватсалом, валъёслы сӥзем фестиваль Ува ёросын нырысьсэ ортчоз. Азьланяз радъясьёс сое сямлы пӧрмытыны чаклало. Чаклам арлыд: 0+ Тегъёс: Туризм Ува Удмуртия фестиваль валъёс Удмуртиысьтуризм | Лулчеберет но туризм |
Туспуктэм: vk.com (Владимир Гуляев) Майя Бывальцева 21-тӥ шуркынмонэ уй ӵоже Ижкарын 14 сантиметр мында лымы усиз. Со сярысь, Россиысь МЧС-лэн элькунъя валтӥсь управлениез вылэ чӧлскыча, кар администрацилэн тӧроезлэн жилищно-коммунальноый возёсъя но лэсьтӥськонъя воштӥсез Владимир Гуляев «ВКонтакте» мерлыко вотэсысь бамаз ивортӥз. Лымыез утялтӥсь вань техника ульчаосын. Уйин сюресчиос магистральёсты сузязы, сюресъёслы йӧвлаегез алӥсь суретъёс пазязы. Сюресъёсты но тротуаръёсты утялтон азьланьтӥськоз. Лымыез утялтон ужпумъёсъя 072 (мобильнойысь 998-072) номеръя жингыртыны луэ. Тегъёс: лымы Ижкар Удмуртия | Инкуазь |
Анжелика Тихонова корреспондент 3-тӥ инвожое 17 час 30 минутысен 22 часозь Ижкарысь Шор площадьын Финн-угор калыкъёслэн фестивальзы ортчоз. Ужрадэз удмурт эктонъя мастер-классэн усьтозы, сое Калык эктонъя «Чебеляй» студие ветлӥсьёс нуозы. Со сярысь Калыкъёслэн эшъяськон юртсылэн пресс-службаез ивортӥз. Фестивальлэн аспӧртэмлыкез калыкъёслэн аспӧртэмлыксы, финн-угор кылъёслэн чеберлыксы бордысь потэ. Одӥг ӝыт ӵоже ми учкисьёсмес трос калыкъёслэн лулчеберетэнызы тодматом, нош пумзэ финн-угор калыкъёслэн сям-йылолъёссылы сӥзём Дмитрий Корепанов, фестивальлэн режиссёрезУчкисьёсты Карелиысь «Театр песни» театрысь артистъёс, Марий Элысь калык кырӟанъя «Эренер» ансамбль но Мордовиысь «Мерема» этнографи фольклор студия шулдыртозы. Нош Ижкарысь модая «Квилт» театр быдэс ӝыт ӵоже йӧскалык шӧмо дӥсьёсын бичетъёссэ возьматоз. Озьы ик сцена вылэ Алнаш ёросысь поръёслэн «Царамис» эктонъя ансамбльзы но Ижкарысь пор кырӟанъя «Ош пеледыш» калык ансамбль потозы. Озьы ик Мурманск улосвылысь «Елле» саам фольклор коллектив вуоз. Солэн кырӟасез саамъёслэсь сяме пырем гуръёссэс – йойкъёсты – быдэстоз. Ужрадэз «Азвесь крезь» бесерман калык ансамбльысь артистъёс но карел кылын реп лыдӟись Ondrei (Андрей Горшков) йылпумъялозы. Со «Калевала» эпосысь рунаосын но тодматоз. Фестивальлэн концерт программаез Финн-угор калыкъёслэн огъяросси форумзылэн люкетэз луоз Тодэ вайытом, 5-тӥ инвожое Юкаменск ёросын бесерманъёслэсь «Кӧрбан» йӧскалык праздниксэс пусъёзы, 12-тӥ инвожое Каракулино ёросын поръёслэн «Семык» элькун шулдыръяськонзы ортчоз. Нош 26-тӥ инвожое Вавож ёросын «Гербер» элькун шулдыръяськон ортчоз. Туэ солэн пуштросэз воршудъёслы сӥземын луоз. Тегъёс: Ижкар Удмуртия фестиваль удмуртъёс финн-угоркалыкъёс | Лулчеберет но туризм |
Майя Бывальцева Удмуртиысь пудо вордӥсьёс таяз арын сизьым толэзь куспын 422 сюрс 900 тонна йӧл кыскизы. Кылем арысь та вакытэн ик ӵошатыса, со 9 сюрс 600 тонналы яке 2,3 процентлы тросгес. Со сярысь ивортэмын улосвылысь гурт возёсъя но сиён-юонъя министерстволэн вотэсбамаз. Гурт возёсъёс котькуд скаллэсь шорлыдын 3 сюрс 643 килограмм йӧл кыскизы, ватсэт 54 килограмм яке 1,5 процент луиз. Фермер возёсъёсын – 3 сюрс 181 килограмм, ватсэт 132 килограмм яке 4,3 процент. Сизьым толэзьлы йылпумъянъёсъя, тужгес трос йӧл кыско Вавож ёросын – 35,9 тонна. Пӧсьтолэзе Шаркан ёрос элькун рейтинглэн кыкетӥ чурысьтыз Можга ёросэз палэнтӥз, отысь гурт но фермер возёсъёс 32 сюрс тонналэсь трос йӧл вузазы, можгаос – 31,5 сюрс тонна. Шарканъёс тужгес трос ватсэт но возьматӥзы – 11,2 процент. Та ласянь кыкетӥ интыын Дэбес ёросысь пудо вордӥсьёс – 10,8 процент. Удмуртиысь гурт возёсъя но сиён-юонъя министерстволэн сётэтъёсыз Нырысь-валысь чотанъёсъя, <…> 2018-тӥ арын ми котькуд скаллэсь 5 сюрс 958 килограмм йӧл кыскомы. Азьвыл чаклам 6 сюрс тоннаозь кӧня ке гинэ ум вуттэ. Но резервъёс вань, со пудоез тол вакытэ возёнлы рос-прос дасяськон. Кылем арен ӵошатыса, туэ ӟечлыкогес пудо сиён дасяло Евгений Шкарупа, Удмуртиысь гурт возёсъя но сиён-юонъя министрлэн воштӥсезТодэ вайытом, Удмуртиын 2030-тӥ арозь йӧл удысэз азинтонъя учкетэз дасяло, сое шуркынмонлы йылаз-пумаз вуттозы. Тегъёс: Вавож Дэбес Шаркан Удмуртия гуртвозёс йӧл гуртвозёсъяминистерство | Гурт возёс |
Туспуктэм: Лада Иванова Майя Бывальцева 19-тӥ куарусёнэ Ижкарын Пыӵал тӥрлык поттӥсьлэсь нуналзэ пусъён Ож но уж данлыкъя монумент доры сяськаос поныса кутскиз. Ужрадэ элькун но кар кивалтӥсьёс, пистолет кылдытӥсь Владимир Ярыгин, Михаил Калашников нимо фондлэн кивалтӥсез, конструкторлэн нылыз Елена Калашникова, ожгарчиос, кадетъёс но каырн улсьёс пыриськизы. Со сярысь Удмуртиысь тӧролэн но кивалтэтлэн пресс-службазы ивортӥз. « Михаил Тимофеевич кошкем тырысен 10 арлэсь трос ортчиз ни, нош мон шумпотӥсько, солэн кичӧлтэменыз та праздникез юнматыны кылдӥз шуыса. Праздник, кудӥз асьсэлэсь улонзэс но творчество кужымзэс кунмес утён но юнматон ужлы сӥзем адямиосты данъя » Елена Калашникова, М. Т. Калашников нимо улосвылкуспо мер фондлэн кивалтӥсез Элькунысь пыӵал тӥпрлык поттӥсьёсты Россиысь дано констурктор, Удмуртилэн дано кунмуртэз Владимир Ярыгин ӟечкылаз. « Ижкарын но Удмуртиын котькуд семьяын вань кин ке но, кин оборонной предприятиын ужа. Туннэ удысысь трос егитъёсты адӟисько. Соос быгато шаермес утьыны. Соослы ӟеч сюрес, пуктэм ужпумъёсты быдэстонын чурыт луон но Атыкай музъеммес вань сюлмынызы яратыны сӥзисько » Владимир Ярыгин, констурктор Ижын 200 арлэсь кема ини пыӵал тӥрлык потто. Со 1812-тӥ арын Отечественной ожын, Нырысетӥ Дунневыл ожын кунмес утиз. Быдӟым Атыкай ож дыръя элькунысьтымы предприятиосын асьсэдыз жалятэк ужам муртъёсты данъяса, Ижкарлы «Город трудовой доблести» ним сётӥзы. « Мон данъяськисько Ижкарын вордскеменым. Карын, кытын ожтӥрлык дуризы. Татын ожутиськон щитмылэн визьмыз но киосыз. Пыӵал тӥрлык поттӥсьлэн нуналэз – егит праздник, но солэн йылолъёсыз – дауръёсын. Нушыен ожмаськыны уг луы. Ожмаськоно вылӥ шонерлыко ожтӥрлыкен. Тӥляд тыршеменыды милям армимы дуннеын одӥгез кужмоез » Валерий Чухванцев, Россилэн Героез, 1-тӥ классъем ожгар лётчик Праздник нуналэ сяськаос Совето Союзлэн Героезлэн, маршаллэн Дмитрий Устиновлэн, Россилэн Героезлэн, ыбылӥськон ожтӥрлык кылдытӥсьлэн Михаил Калашниковлэн бюстъёссы, пыӵыл тӥрлык поттӥсьёслы Евгений Драгуновлы, Геннадий Никоновлы буре ваён пулъёс доры сяськаос понӥзы. Тодэ вайытом, 19 часын Шор площадын праздниклы сӥзем концерт кутскоз. Элькунын улӥсьёсты но куноосты Денис Майданов ӟечкылалоз. Озьы ик пыӵал тӥрлык поттӥсьёсты, удысын ужась дианстиосты пусъёзы. Тегъёс: Удмуртия Ижкар ожтӥрлык Пыӵаллэсьтӥсьлэннуналэз | Мерлык |
Туспуктэм: Григорий Фомин Наталия Сильвестрова 9-тӥ толшоре Удмуртиын пилемо улоз, уйин интыосын, нуназе дырын-дырын кӧня ке лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь секундскын 5-10 метре пельтоз. Омырын уйин -20...-25, нуназе -16...-21 градус возиськоз. Сюресъёс вылын йӧвалег. Омыр зӥбет луло узвесь юбоя 742 миллиметр луоз, омырлэн мускытлыкез — 78 процент. Тегъёс: куазь Удмуртия | Инкуазь |
Туспуктэм: vk.com (Администрация города Сарапуа) Майя Бывальцева Сарапулысь Горький нимо но Красноармейской ульчаос вожысь юрт вылэ тодмо гожъясьлэсь Михаил Салтыков-Щедринлэсь тусбуйзэ граффити амалэн суредазы. Со сярысь кар администрацилэн пресс-службаез ивортӥз. Адресэз юнме быръемын ӧвӧл, ӵапак та интыын Богоявленской ульчаын Михеевлэн юртэз но Троицкой ульчаын Козлов купечлэн юртъерез вал,кытчы нимысьтыз поручениосъя чиновник Михаил Салтыков ӵем гинэ дугдылӥз. Ватка губерниын 1948-1855 аръёсы ссылкаын дыръяз Середа губернатор дышетскем дворянинэз нимысьтыз поручениосъя чиновнике юнматӥз но солы хозяйственной ужъёсты оскиз но расколльникъёс сярысь ужъёсты губерниетӥ ветлыса эскерыны косиз. Салтыков 2 сюрс 500 иськемез ортчиз но сизьым том отчётъёс лэсьтӥз. Суредэз Азьмуртлэн лулчеберет кичӧлтонъёсъя фондэзлэн вожвылъясськоназ вормем «Роскошь человеческого общения» ӵектосэз быдэсъян улсын лэсьтӥзы. Тодэ вайытом, Ижкарын Дзержинский ульчаысь вить этажъем юртлэн борддорез выл Ашальчи Окилэсь портретсэ суредазы. Тегъёс: Лулчеберет суредан гожъясьёс Сарапул Удмуртия | Лулчеберет но туризм |
Анжелика Тихонова корреспондент Ижкарысь Калык творчествоя элькун юртын (Коммунъёслэн урамзы, 363) вашкала арбериосын «Из глубины веков» нимо адӟытон ужа. Со сярысь ужъюртлэн «ВКонтакте» мерлыко вотэсысь огиназ ивортэмын. Адӟытонысь улон-вылон но сиськон-пӧраськон арбериос 2015-2018 аръёсы Калык творчествоя элькун юртысь чеберлыко киужъёсъя ёзэтысь ӧнерчиосын но ёросъёсысь Кибашлыослэн юртъёсысьтызы ӧнерчиосын ӵош этнографи экспедициосы потаса люкамын. Адӟытон кык люкетлы люкемын: «Текстиль» - удмуртъёслэн сяме пырем куиськон амалъёссы; «Улон-вылонын кутӥськись арбериос» - удмуртъёслэн улон-вылон но сиськон-пӧраськон арбериоссы. Адӟытон Калык творчествоя элькун юртлэн пичи залаз 2-тӥ гудырикошконозь ужалоз. Тодэ вайытом, «Удмуртия» издательство аслаз 100 ар тырмонэзлы удмурт усточиослэн ужъёсынызы книга поттоз. Тегъёс: Лулчеберет Ижкар Удмуртия удмуртъёс адӟытон киуж | Лулчеберет но туризм |
Майя Бывальцева Нырысь-валысь чотанъёсъя, кылем арын Удмуртиын 17 сюрс 954 нылпиос вордскизы. Валля арен ӵошатыса, со 14,5 процентлы ӧжытгес, ивортэ Удмуртстат. Та дыр ӵоже ик улонысь кошкемъёслэн лыдзы 5,4 процентлы кулэсмиз — 18 сюрс 130 муртозь. Улонысь кошкемъёслэн лыдзы, вордскемъёс сярысь, 176 адямилы тросгес луиз (2016-тӥ арын вордскемъёс, кулэмъёс сярысь, 1 сюрс 822 адямилы тросгес вал УдмуртстатКузпалъяськисьёс кылем арын элькунын 11,9 процентлы тросгес пусъемын — 9 сюрс 636 семья кылдытэмын (1 сюрс 32 семьялы тросгес), люкиськисьёс 1, 4 процентлы ӧжытгес вал (5 сюрс 265). Тегъёс: Мерлык Ижкар Удмуртстат Удмуртия лыдпусъёс | Мерлык |
Анжелика Тихонова корреспондент Удмуртиын ю-нянь утялтон ужъёс йылпумъяськизы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. 2021-тӥ арын Удмуртиысь гуртоос оглом 496,2 сюрс тонна ю тысь кутсазы, шор лыдын ӟечлыкез гектарысь 14,6 центнер луиз Пӧсь но кӧс куазен сэрен со, кылем арен ӵошатыса, 207,2 сюрс тонналы ӧжытгес (2020-тӥ арын элькунысь гурт возёсъёс 7-3,4 сюрс тонна ю тысь жильдӥзы вал, 2019-тӥ арын 625,9 сюрс тонна). Гурт возёс огазеяськонъёс но крестьян-фермер возёсъёс 341,1 сюрс гектарысь ю тысьсэс утялтӥзы. 12,5 сюрс гектарзэс пудо сиёнлы шуыса утялтӥзы. Нош 39,1 сюрс гектарез киземъёссы бырыны шедизы. Уйпал ёросъёс пӧлын тужгес трос урожай Шаркан ёросын басьтӥзы – 25,3 тонна, кыкетӥ интын Глаз ёросын – 22,3 тонна, куинетӥ Балезино ёрос – 21,3 тонна. Лымшор ёросъёс пӧлын нырысетӥ алнашъёс мыно – 49,1 сюрс тонна, кыкетӥ можгаос – 45,5 сюрс тонна, куинетӥ вавожъёс – 39,2 сюрс тонна Бусыосын ужъёс азьланьтӥсько. Гуртоос бакча сиёнъёссэс окто: 46 процентсэ картофказэс но 16 процентсэ мукет бакча емышъёссэс бичазы ини. Озьы ик бусыосысь 64 процентсэ рапсэз но 80 процентсэ етӥнэз утялтӥзы. Со сяна, вуоно арлы кидыс дасяло, кын улэ гыро (ужъёсты 55 процентлы быдэстӥзы ни), объёмистой пудо-сиён дасяло – туннэ нуналлы одӥг пудолы чакласа 19,5 центрен дасязы ини (планъя 25 центнер). Толйись юосты кизён ужъёс но йылпумъясько (чакламлэсь 21 процентлы тросгес кизизы ини). Тодэ вайытом, Удмуртиысь гурт возёсъёслы техниказэс воштыны 110 миллион манет котыр субсидиос сётозы. Тегъёс: Ижкар Удмуртия гуртвозёс гуртвозёсъяминистерство ютысь | Гурт возёс |
Майя Бывальцева 25-тӥ инвожолы Удмуртиын выль коронавирус инфекциен черламъёслэн лыдзы эшшо 20 адями йылӥз. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. Диагноз Ижкарын 14 улӥсьёслэн, Можгаын куинь улӥсьёслэн, Алнаш ёросын кык улӥсьёслэн, Вавож ёросын одӥг улӥсьёслэн зэмаз Александр Бречалов, Удмуртилэн тӧроезТа дырлы Удмуртиын коронавирус инфекциен черлан 1 сюрс 334 учыр зэматэмын. 26 адями улонысь кошкиз. 916 мурт йӧназ, ньылез со пӧлысь берло нуналэ. Тегъёс: Тазалык Ижкар висён Удмуртия коронавирус АлександрБречалов | Тазалык |
Майя Бывальцева Элькунысь Быръёнъёсъя валтӥсь ӧрие Удмуртилэн тӧроезлэн интыяз кандидатуразэс ӵектэм сярысь 8 адями ивортӥз. Иворъёсъя «Удмуртия» агентстволы со сярысь вераз ӧрилэн секретарез Олег Пырегов. Удмуртиысь Быръёнъёсъя валтӥсь ӧрие ужкагазъёссэс сётӥзы: Александр Бречалов («Единая Россия»), Владимир Бодров (КПРФ), Павел Бутченко («Партия Возрождения России»), Андрей Иванов («Коммунистическая партия социальной справедливости»), Олег Овчинников (ПАРНАС), Фарид Юнусов («Справедливая Россия»), Тимур Ягафаров (ЛДПР) но Людмила Ниязова («Партия налогоплательщиков России»). Кандидат луыса пусйиськон понна соос 16–26 пӧсьтолэзе элькунысь ЦИК-е муниципал депутатъёслэсь кинюртэмъёссэс вайыны кулэ. Соиз яке таиз политик понна ӧжытсэ 7 процентэз калыкен быръемъёс дурбасьтыны кулэ. Кинюртэмъёсты ваем бере ужкагазъёсты эскерыны но вожвылъяськисез быръёнъёсы кандидатэз сямен пусйыны ЦИК-лы 10 нунал сётӥське. Тодэ вайытом, Удмуртилы тӧроез дырызлэсь вазь быръёнъёс 10-тӥ куарусёнэ ортчозы. Тегъёс: Политика Мерлык Ижкар быръёнъёс Удмуртия | Политика |
Майя Бывальцева 2021-тӥ арын укмыс толэзьскын Удмуртиын оглом 647 сюрс 700 тонна йӧл кыскизы. Кылем арысь та вакытэн ӵошатыса, со 39,5 сюрс тонналы яке 6,5 процентлы тросгес. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Йӧл поттон удысын нырысетӥ инты басьто Вавож ёросысь пудо вордӥсьёс. Соос кысконъя но, вузанъя но азьпалан мыно. Ар кутсконысен отын 66 сюрс 800 тонна йӧл кыскизы но 62 сюрс 400 тонна молокозаводъёсы келязы. Шаркан ёросысь возёсъёс 54 сюрс 400 тонна йӧл кыскизы, переработкае 50 сюрс 400 тонназэ лэзизы. Йӧл кысконъя но вузанъя вить устоосыз пӧлы пыро Можга ёрос (46 тонна но 43 тонна), Алнаш ёрос (42,5 тонна но 38,8 тонна), Ува ёрос (40 тонна но 35,9 тонна). Укмыс толэзьскын йӧс кысконзэс тужгес трослы будэтӥзы Кияса ёросын – 15,6 процентлы. Молокозаводъёслы вузанэз йылтонъя азьпалан Сарапул ёрос – 15,3 тонна. Кыскем йӧллэн мындалаезъя туннэ Удмуртия Россиын ньылетӥ инты басьтэ. Элькунын котькуд улӥсь асьме йӧллэсь лэсьтэм 248 килограмм сиён-юонъёсты сие-юэ 2021-тӥ ар кутсконысен гурт возёсъёс скал уллёзэс 290 йырлы будэтӥзы, фермер возёсъёс – 932 йырлы. Та дыре Удмуртиын 118 сюрс 903 кысконо скалъёс лыдъясько. Тодэ вайытом, 2020-тӥ арын элькунын 870 сюрс 800 тонна йӧл кыскизы, азьвыл арен ӵошатыса, со 5,3 процентлы тросгес. Нош куинез возёсъёс Россиысь 100 устоосыз йӧл поттӥсьёс пӧлы шедизы. Тегъёс: Вавож Удмуртия гуртвозёс йӧл пудо лыдпусъёс | Гурт возёс |
Туспуктэм: Григорий Фомин Майя Бывальцева 2023-тӥ арын толшорысен Удмуртиын Ижкар – Кез – Ижкар маршрутъя поездъёс выльысь ветлыны кутскизы. Со сярысь Горький чугун сюреслэн пресс-службаез ивортӥз. « Улосвылын транспорт инфраструктураез азинтыны кулэ, нырысь ик кыдъёкысь ёросъёсын, кытысь элькунлэн шоркараз секыт вуыны. Удмуртиын Горький чугун сюресэн ӵош пригородной сообщениез паськытгес кариськомы, мукет тарнспортэн ӵошатыса, со тужгес кышкыттэм но умой » Алексей Горбачёв, Удмуртиысь транспортъя но сюрес возёсъя министр Ижкар – Кез – Ижкар маршрутэтӥ поездъёс кӧснуналъёсы но арнянуналъёсы ветлозы. Калыкез рельсаос вылтӥ ветлӥсь РА-2 но РА-3 автобусъёс нуозы-ваёзы. Ижысь поезд 11 час 55 минутэ потоз но Кезэ 15 час 50 минутэ вуоз. Кез станциысь 17 час 56 минутэ кошкоз но Иже 21 час 42 минутэ вуоз. Тегъёс: Кез Ижкар поездъёс Удмуртия | Авто |
Туспуктэм: Руслан Нуриахметов Майя Бывальцева Удмуртиын Ӧнер устолыкъя «Анай кылъя но анай кылын литературая устоез дышетӥсь» огъяросси вожвылъяськонлэн улосвыл люкетэзлэн заочной турез йылпумъяськиз. Очной туре 10 дышетӥсьёс потӥзы, соос пӧлын удмурт кылъя но литературая ньыль дышетӥсьёс. Со сярысь Дышетонэз азинтонъя инстиутлэн «ВКонтакте» мерлыко вотэсысь огиназ ивортӥзы. Вожвылъяськонэ ӟуч, удмурт, бигер, пор кылъёсъя но литературая дыштӥсьёс пыриськизы. Соос «Малы мон конкурсэ пыриськыны малпай» видеовазиськон но анай кылъя яке литературая урокысь видео дасяны кулэ вал. Ужъёсты Дышетонэз азинтонъя институтысь. Йӧскалык дышетонъя институтысь, Эскеронъёсъя удмурт федерал центрысь, Удмурт кун университетысь ӧнерчиос дунъязы. Конкурслэн очной тураз потэм удмурт кылъя но литературая дышетӥсьёс: – Наталья Воронова, Кузебай Герд нимо удмурт йӧскалык гимназия (покчи классъёсты дышетӥсь); – Светлана Митрофанова, Ува ёросысь Жужгес школа; – Галина Перевозчикова, Якшур-Бӧдья ёросысь Мукши школа; – Татьяна Селиверстова, Эгра ёросысь Сэп школа. Вожвылъяськонлэн кыкетӥ (очной) люкетэз 28-29 южтолэзе ортчоз. Тодэ вайытом, Ижкарын удмурт но бигер кылъёсты ас коже дышетон книгаосын тодматӥзы. Тегъёс: дышетӥсьёс вожвылъяськон удмурткыл Удмуртия | Дышетон но тодос |
Анжелика Тихонова корреспондент Удмуртиысь гуртъёсты азинтон понна ёросъёсысь оглом 234 миллион 700 сюрс манет тыр 188 ӵектосъёс вуизы. Тужгес устоосызлы Гуртъёсты котыр ласянь азинтонъя кун программалэн «Благоустройство сельских территорий» ӧрезъя коньдон висъялозы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Конкурсэ элькунысьтымы вань 25 ёросъёс пырисько. Тужгес трос ӵектосъёс Глаз ёросысь вуизы – 22. Соос пӧлысь тужгес бадӟымез – Адам гуртысь историяя но лулчеберетъя «ДондыДор» паркез умоятыны чаклам ӵектос (дуныз – 2 миллион 900 сюрс манет) Тужгес тунсыко ӵектосъёс пӧлын: - Шаркан черкогуртысь лыжероллеръёсын ворттылон сюресэз югдытон (дуныз - 2 миллион 500 сюрс манет); - Сьӧлта ёросысь Егоровцы гуртын «Пятивековая сосна» экопарк кылдытон (дуныз - 3 миллион 200 сюрс манет); - Ува ёросысь Удугучин черкогуртысь тымет дорын «Старая мельница» парк кылдытон (дуныз - 2 миллион 300 сюрс манет). Ӵектосъёсты инвожое утёзы. Тужгес устооссэ улонэ пыӵатыны оглом 61 миллион 100 сюрс манет висъялозы, со пӧлысь 59 миллион 300 сюрс манетсэ – федерал коньдэтысь. Тодэ вайытом, Удмуртиын 20-лэсь трос йӧскалык ӵектосъёслы но ужрадъёслы субсидиос висъялозы. Тегъёс: Мерлык Ижкар Удмуртия гурт Гуртлэнарез | Мерлык |
Руслан Нуриахметов Майя Бывальцева Удмуртиын калыко интыосы ветлӥсьёслэсь QR-кодъёссэс уз юалэ ни. Со сярысь 21-тӥ тулыспалэ элькун кивалтэтлэн тӧроезлэн нырысетӥ воштӥсез Константин Сунцов «ВКонтакте» мерлыко вотэсысь бамаз ивортӥз. Вераськон мынэ кинотеатръёс, фитнес-центръёс, вузкарон центръёс, кафеос но ресторанъёс, чеберлык салонъёс, театръёс но мукет мер интыос сярысь. ПЦР-тестъёс озьы ик кулэ уз луэ. 19-тӥ тулыспалысен мунчоос но саунаос ужзэс азьланьтӥзы. Со дыре ик Константин Сунцов пусйиз, маскаосты нуллон радэс (режим) кужымзэ уг ышты. Тодэ вайытом, азьвылгес QR-кодъёссэслэсь куштӥськонлы Удмуртилэн тӧроез Александр Бречалов дурбасьтӥз. Тегъёс: Мерлык коронавирус Удмуртия Ижкар | Мерлык |
Туспуктэм: Константин Вознесенских Майя Бывальцева 25-тӥ гудырикошконэ Удмуртиын коронавируслы 4 сюрс 881 эскеронъёс ортчытӥзы, 451 муртлэсь висёнэз шараязы, соос пӧлын 14 аресозь 77 пиналъёс но 65 арессэс ортчем 85 арлыдоос. Эмъяськонние 22 адямиез интыязы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 3 сюрс 194 адямиез эмчиос чакласа возё. Эмъяськонниосын кыллись 145 висисьёслэн тазалыксы шоро-куспо лыдъяське, тямыс муртлэн – секыт, со пӧлысь одӥгез тыосты шокатӥсь аппарат улын кыллё. 410 адями висёнэз вормиз. Одӥг мурт улонысь кошкиз. Пиосмуртлы 73 арес вал. 26-тӥ гудырикошконлы Удмуртиын коронавирусэн черлан 172 сюрс 826 учыр лабораториосын зэматэмын. 166 сюрс 901 мурт йӧназ. 4 сюрс 56 адями улонысь кошкиз, со пӧлысь 3 сюрс 854-ез – юнматэм диагнозэн. 701 сюрс 318 мурт вакцинациез ортчиз, со пӧлысь 561 сюрс 134 адями кыкетӥ компонентсэ но басьтӥз. 205 сюрс 444 адями ревакцинациез ортчиз. Тодэ вайытом, нунал азьвыл Удмуртиын коронавируслы 4 сюрс 211 эскеронъёс ортчытӥзы, 385 муртлэсь висёнэз шараязы. Эмъяськонние 33 адями шедиз. Тегъёс: Тазалык висён коронавирус Удмуртия | Тазалык |
Анжелика Тихонова корреспондент Удмурт кылэн эшъяськись 8–11 классъёсын дышетскись пиналъёс 19-тӥ толшоре «Вожо балын» шулдыръяськизы. Удмуртиысь Калыкъёслэн эшъяськон юртазы оглом 80 дышетскисьёс люкаськылӥзы. Со сярысь ивортэ «Удмуртия» агентстволэн корреспондентэз. Пиналъёс понна радъям ужрад Выль арлы сӥземын вал. Отчы Ижкарысь 10 школаосысь но элькунысь 12 школаосысь удмурт кылэз дышетӥсь азьветлӥсь пиналъёсты, Москваын олимпиадаын но Казаньын конференциын Удмуртилэсь данзэ утемъёсты ӧтизы. «Та ужрад ортче ини витетӥ арзэ. Одӥг ар ӧй вал. Туэ та ёлкае ӧтемын шаерысьтымы тужгес но устоосыз нылпиос. Нырысьсэ та ужрадэ, Ижкарысь нылпиосты сяна, ӧтимы на Удмурт шаерысьтымы нылпиосты. Со тужгес но котькытчы вутскись нылпиос. Шуркынмон толэзе Москваын ортчиз удмурт кылъя олимпиада, куать нылпиос данзэ утизы шаермылэсь, соос ӧтемын та шулдыръяськонэ. Озьы ик ёросъёсысь вуизы на 15 нылпи. Озьы ик шуркынмон толэзе Казаньын ортчиз Россиысь калыкъёслэн кылъёсынызы конференция. Та конференцилэн валтӥсь куронэз — нылпи гожтыны кулэ вал исследовательской уж анай кылын. Кин потӥз заочной этапез, соос ӧтемын вал очной этапе Казане. 15 адями возьматӥзы ужъёссэс но данзэ утизы шаермылэсь Казань карын. Мукетъёсыз пиналъёс — со Ижкарысь пӧртэм ужрадъёсы пыриськем нылпиос», — вераз Ижкарысь удмурт кылъя дышетӥсьёслэн огазеяськонэнызы кивалтӥсь Елена Ямщикова. Пиналъёс полонез эктонэн тодматско Фото: Анжелика Петрова © udmurt.media Дышетскисьёсты выль ар кутскемен ӟечкылазы «Удмурт Кенеш» огазеяськонлэн вице-президентэз Алексей Серебренников но «Шунды» огазеяськонлэн тӧроез Алина Чернова. «Шумпотыса учкисько - тани туж чебересь, егитэсь, йӧноесь егит нылъёс, пиос пуко татын, удмурт кылэз дышето, удмурт кылэз азинто. Удмурт кыл — со анай кыл, со асьмелы пыӵамын. Соин ик удмурт кылын вераськыны — со туж бадӟым дан. Нош удмурт кыллэсь возьдаськыны, мон шуысал, ӟуч кылын вераса, со преступление. <…> Удмурт кыл луиз ке, луоз Удмурт Элькунмы, луоз асьме шаермы, вордӥськем дуннемы», — пусйиз Алексей Серебренников. Егитъёслы шутэтскыны но шулдыръяськыны туж тунсыко программа дасямын вал. Пиналъёс полонез но падеграс эктонъёсын тодматскизы, удмуртъёслэн сямъёссыя, улэм-вылэмзыявизьсынан шудонэ пыриськизы, «Капка», «Небыльток» но мукет шудонъёсын шудӥзы, туала крезьгуръёсъя позыръяськизы. «Тодма ас пардэ» шудон Фото: Анжелика Петрова © udmurt.media Устолыко дышетскисьёсты сцена вылысен ӟечкылазы егит удмурт кырӟасьёс Алина Беспалова, Валерий Мадазимов, София но Кристина Хохряковаос, Виталий Белков. Пиналъёс но дышетӥсьёссы соосты шумпотыса пумитазы. «Вожо баллэн» радъясез луэ «Удмурт Кенеш» огазеяськон. Нош нуизы сое «Шунды» огазеяськонысь егитъёс. Люкаськемъёсты ӟечкылазы Тол Бабай но Лымы ныл Фото: Анжелика Петрова © udmurt.media Та ужрадэ пыриськем вань пиналъёсты ӟечкылазы Тол Бабай но Лымы ныл. Соосын ӵош шулдыръяськизы, шудӥзы, нош берло ваньзылы кузьымъёс сётӥзы. Тегъёс: Лулчеберет Дышетон Ижкар УдмуртКенеш пиналъёс удмуртъёс Калыкъёслэнэшъяськонюртсы Шунды Выльар | Дышетон но тодос |
Туспуктэм: vk.com (Министерство сельского хозяйства УР) Майя Бывальцева Кез ёросысь Ковальгуртын «Искра» гурт возёсын 152 йырлы гид усьтӥзы, отын пудоез думытэк возёзы. Со сярысь Удмуртиысь гурт возёсяъ но сиён-юонъя министерстволэн пресс-службаез ивортӥз. Выль гидэ шунтӥськись поилкаос, температураез но мускытлыкез мертась арбериос, вентиялция, кыкедэз утялтӥсь сӧзнэт пуктӥзы. « Возёсмы понна та эшшо одӥг вамыш азьлань. Выль гид – со татын возёно скалъёс понна но, татын ужано пудо вордисьёс понна но умой условиос » Сергей Волосков, «Искра» гурт возёслэн тӧроез Туннэ «Искра» ёросысь одӥгез бадӟым гурт возёс луэ. Валтӥсь ужан ӧрез – йӧл поттон. Тодэ вайытом, сӥзьыл Шаркан ёросысь Сосновка черкогуртын 600 скаллы чаклам гид усьтӥзы. Тегъёс: гуртвозёс лэсьтӥськон пудовордон Кез Удмуртия | Гурт возёс |
Туспуктэм: Руслан Нуриахметов Майя Бывальцева Удмуртиысь ёгитъёсты Приволжск федерал округысь егитъёслэн «iВолга» форумазы (12+) пыриськыны ӧтё. Ужрад 21-29 пӧсьтолэзе Самара улосвылын ортчоз. Со сярысь элькун тӧролэн но кивалтэтлэн пресс-службаез ивортӥз. Туэ форумлэн валтӥсь темаез – ужрадъёсты радъян. Со улсын тямыс дышетон сменаос но куинь нимысьтыз трекъёс, егитъёслэн ӵектосъёссыя вожвылъяськон, тодосъя но практикая конференциос, лекциос но мастер-классъёс, котырес ӝокъёс, адыӟытонъёс но фестивальёс, пӧртэм ӵошатсконъёс, экспертъёсын пумиськонъёс, кенешонъёс, озьы ик лулчеберетъя но шутэтсконъя, спортъя но туризмъя ужрадъёс ортчозы. Туэ нырысьсэ Приволжск федерал округысь котькуд улосвыл кыӵе ке сменаез радъян понна кылкутэ. Удмуртилы «Территория спорта» ӧрез оскизы, со сдудентъёслэн спорт клубъёссылэн ассоциациысьтызы азьветлӥсьёсты, егитъёсын ужанъя ӧнерчиосты, ужрадъёсты радъян но ортчытон удысын ужаны кутскисьёсты, спорт но физкультура ужардъёсъя мукет ӧнерчиосты люкалоз. «iВолга» форуме 14-35 аресъем егитъёс пыриськыны быгато. Пусйиськыны ужрадлэн нимлыко сайтаз 8-тӥ инвожоозь луоз. Тодэ вайытом, 2022-т аырн Удмуртиысь 89 адями форуме ветлӥз, егитъёс 1,4 миллион манет пала ньыль грант утӥзы. Тегъёс: Удмуртия форум ПФО егитъёс | Мерлык |
Майя Бывальцева Удмуртия эшшо куать выль компьютер томографъёс басьтоз. Со сярысь элькунлэн тӧроез Александр Бречалов 5-тӥ шуркынмонэ мерлыко вотэсъёсын усьтэм интервьюез дыръя вераз. Укмыс компьютер томографъёс быдэс элькунлы туж но тужу г тырмо. Вылаз ик Глазкарын но Сарапулын тӥяськылӥзы, али соос ужало ни. Соин ик эшшо куать компьютер томографъёс басьтыны пумкылъян кутӥмы Александр Бречалов, Удмуртилэн тӧроезСолэн верамезъя, Сарапулэ кыкетӥез аппарат туэ толсуре ужаны кутскоз ни. Озьы ик ар пумозь выль техникаез Ижкарысь 3, 7 но 9 номеро эмъяськонниосы пуктозы. 2021-тӥ ар кутсконын компьютер томографъёс Можгаысь но Воткаысь ёроскуспо эмъяськонниосы вуозы. Тегъёс: Тазалык Ижкар Удмуртия тазалыкезутён эмъяськонниос АлександрБречалов | Тазалык |
Анжелика Тихонова корреспондент 20-тӥ толсуре Алнашысь ёрос лулчеберет юртын Фольклоръя но киужъя «Трокай» I элькун фестиваль ортчиз. Со сярысь ивортодэтъя «Удмуртия» агентстволэн корреспондентэзлы ужъюртысь методист Анна Попова вераз. Фестивале Удмуртиысь но Татарстанысь Менделеевскысь 12 фольклор коллективъёс пыриськизы, оглом 160 адями люкаськиз. Кин мар возьматъяз. Тросэз фольклор сям-йылолъёсты, кырӟанъёсты возьматъязы. Одӥг гинэ эктонъя номер вал. «Сандык тырон» порма инсценировка пуктӥзы Анна Попова, Алнаш ёросысь лулчеберет юртысь методистСо сяна, «Бусы сюан», «Апай сямен», «Зор курон» но мукет йылолъёсты возьматӥзы. Фестиваль улсын ик «Трокай и современность» семинар ортчиз. Сое Можгаысь дышетӥсьёсты дасянъя колледжысь, Ижкарысь Калык творчествоя элькун юртысь но Алнашысь Ашальчи Оки нимо музейысь ӧнерчиос нуизы. Анна Поповалэн верамезъя, отчы Трокай Борисовлэн внучатой племянницаез Раиса Корепанова но пыриськиз. Со сяна, Алнаш ёросысь лулчеберет юртын Алнаш, Можга, Кизнер, Пичи Пурга ёросъёсысь Кибашлыослэн юртъёссылэн адӟытонъёссы ужазы. Вань ужрадъёс бере ӧнерчиос нимаз коллектив кивалтӥсьёсын мастер-класс ортчытӥзы. Кыӵеесь фольклор коллективъёс луыны кулэ, кызьы соос асьсэды, кырӟанъёссэс, калыке поттыны кулэ, аутентичностьсэс утьыны кулэ веразы Анна Попова, Алнаш ёросысь лулчеберет юртысь методистФестиваль пӧрмиз, пусйиз Анна Попова, со сярысь пыриськисьёс но веразы, эшшо та выллем ик ужрад радъяны куризы. Со сяна, ӵектонзэс но веразы: азьланяз фестиваль вожвылъяськон сямен мед ортчоз вылэм. Пусъём, ужрад туэ куарусёнэ Алнашысь Кучыран гуртын ортчыны кулэ вал, но пандемиен сэрен берлолы выжтӥзы. Соин валче пыриськыны мылкыд карись коллективъёслэн лыдзы но кулэсмиз. Вуоно арын фестивалез Алнаш ёросысь Асан черкогуртын ортчытыны чаклало. Тегъёс: Удмуртия фестиваль йӧскалыклулчеберет Алнаш фольклор киуж ТрокайБорисов | Лулчеберет но туризм |
Туспуктэм: Ольга Козачёк Наталия Сильвестрова Удмуртиын 3-6 коньывуонэ нюлэсъёсын тылпу потонлы бадӟым кышкытлык (4-тӥ класс) возиськоз. Со сярысь, улосвыл Гидрометцентр вылэ чӧлскыса, Россиысь МЧС-лэн элькунъя валтӥсь управлениезлэн пресс-службаез ивортӥз. Шуэрес учыр кылдыку, 112 яке 101 номеръя жингыртоно. Тегъёс: инкуазь нюлэс тылпу Удмуртия | Инкуазь |
Наталья Тетерина Удмуртиын улӥсьёсты фоамиранлэсь италмас сяська лэсьтонъя мастер-классэ ӧтё. Ужрад 23-тӥ шуркынмонэ 17:30 часын Йӧскалык лыдӟетъюртын (Вормонлы 30 ар урам, 14) ортчоз, ивортэ ужъюртлэн пресс-службаез. Италмас – Удмуртилэн «зарни» тодметэз, удмуртъёслэн яратоно сяськазы, яратонлэн но куректонлэн, осконлыклэн но люкиськонлэн, осконлэн но шумпотонлэн тодметэз. Кемалась ӧвӧл сяська бырон калэ вуэмын вал. Киуж лэсьтонъя мастер-классэз усточи Алина Деветьярова ортчытоз. Ужрадэ 10 аресысен вань мылкыд карисьёс пыриськыны быгато. Дышетсконэ mba@unatlib.org.ru элктрон адресъя гожтӥськыны луэ. Пусъемын, италмас сяська кадь дэмдоръёсты (брошь) 7-9 шуркынмонэ Йӧскалык лыдӟетъюртлэн 100 ар тырмонэзлы сӥзем конференцие люкаськемъёслы сётъязы, со тужгес яркыт но тодэ кылись кузьым луиз. Чаклам арлыд: 10+ Пыронэз: 200 манет Тегъёс: Лулчеберет Ижкар Удмуртия лыдетъюрт киуж Йӧскалыклыдӟетъюрт | Лулчеберет но туризм |
Майя Бывальцева Удмуртиысь следж-хоккеистъёс Россилэн сборноеныз чехъёсты вормизы. 5-тӥ оштолэзе со сярысь ивортэ Россиысь паралимпи комитетлэн пресс-службаез. Пумиськон ортчиз Европалэн следж-хоккеен шудонъя чемпионатэз улсын Швециысь Эстерсундын. Вожвылъяськонэ куать командаос пырисько — Россия, Норвегия, Швеция, Чехия, Германия но Италия. Чехилэн сборноеныз пумиськонын 3 шайбаез пыртыны юрттӥзы Евгений Петров но Иван Кузнецов. Соос сяна, Россилэн сборнояз шедиз Удмуртиысь Максим Кузьминых. 6-тӥ оштолэзе асьме спортсменъёс Швецилэн командаеныз шудозы. 7-тӥ оштолэзе — Германилэн командаеныз; 9-тӥ оштолэзе — Италилэн командаеныз; 10-тӥ оштолэзе — Норвегилэн командаеныз. Тегъёс: Спорт Следж-хоккей Удмуртия Россия | Спорт |
Туспуктэм: vk.com (Ярослав Семенов) Майя Бывальцева Удмуртиын азбаръёсты, скверъёсты но паркъёсты умоятон ужъёс 93 процентлы быдэстэмын. «Жильё и городская среда» йӧскалык ӵектосъя чаклам 166 объектъёс пӧлысь туннэ нуналлы 154-ез тупатъямын. Со сярысь элькун кивалтэтлэн тӧроез Ярослав Семёнов мерлыко вотэсъёсысь бамаз ивортӥз. Та дыре куинь азбаръёсын но укмыс мер интыосын ужъёс мыно на, соос пӧлын Ижысь Шор площадьлэн эспланадаез, Можгаысь Нылпи парк, Глазкарысь искусствоосъя «Глазовчанка» школа дорысь Карл Маркс нимо бульварозь эспланада. « Мер интыосты радъяса, ми котьку тыршиськомы соосты умой но пайдалыко лэсьтыны. Со дыре ик адямиос асьсэос верало, кыӵе пуштросэн но луонлыкъёсын тырмытэмзы потэ парксэс яке площадез » Ярослав Семёнов, Удмуртиысь кивалтэтлэн тӧроез Вотка ёросысь Перевозной черкогуртын, кылсярысь, спортплощадкае туала урам тренажёръёс пуктӥзы, Дэри ёросысь Кияикын волейбол но басктебол шудыны площадкаос лэсьтӥзы, Первомайскойын пиналъёслы шудон огъет кылдытӥзы, Ярын беседкаос пуктӥзы, Сюмси ёросысь Кильмезьын ошмесэз умоятӥзы. Тодэ вайытом, 2022-тӥ арын 76 азбаръёсты но 90 паркъёсты, скверъёсты, площадьёсты, пыдын поръян инытосты умоятыны ужпум пуктэмын. Ваньмыз со ужъёс «Жильё и городская среда» йӧскалык программая быдэстӥсько. Ватсалом, каръёс но ёросъёс 2023-тӥ арын умоятоно интыосты бырйизы ни, со пӧлын огъяросси куара сётонын вормисьёс. Оглом вуоно арын Удмуртиын 62 азбаръёсты но 89 мер интыосты умоятыны чакламын. Федерал коньдэтысь элькунлы 400 миллион манет котыр висъялозы. Тегъёс: умоятон паркъёс Удмуртия йӧскалыкӵектосъёс | Мерлык |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Ижкарын Шор площадьлэн эспланадаезлэсь улӥ люкетсэ умоятон ужъёсты йылпумъязы. Красной но Горький нимо ульчаос вискысь люкетсэ «Жильё и городская среда» йӧскалык ӵектосъя тупатъязы. Со сярысь Удмуртиысь тӧролэн но кивалтэтлэн пресс-службаез ивортӥз. Шор площадьысь тымет пала васьконэ тротуар плитка вӧлдӥзы, пандусъёс, ву кошкон лотокъёс лэсьтӥзы. 28 тыл юбоос, 67 светильникъёс, 9 видеокамераос, 16 урнаос пуктӥзы. Ӟусьёс вӧзыын мольбертъёс сыло, суредасьёс чебер шунды пуксёнэз, «Пыраклы Россиен» синпелетэз но карез суреданы быгатозы. Улӥ люкетаз вузкарон паивльон но туалет интыяськизы. Соосты ар пумозь усьтозы, али коммуникациосты пыртон ужъёс мыно. Тодэ вайытом, таяз арын «Жильё и городская среда» йӧскалык ӵектосъя «Тишино» паршез но Кызьпу арамаез умоятыны кутскизы. Ужъёсты 2023-тӥ арын азьланьтозы, озьы ик Ижысь 20 азбаръёсты умоятозы. Тегъёс: умоятон Шорплощадь Ижкар йӧскалыкӵектосъёс Удмуртия | Лэсьтӥськон |
Анжелика Тихонова корреспондент Россиысь калык артистлэн Анатолий Мамонтовлэн 80 арес тырмон нуналаз, 7-тӥ оштолэзе, вордӥськем палаз - Дэри черкогуртын бадӟым концерт ортчоз. Со сярысь ивортӥзы лулчеберетъя «Центральный» огъетын. Дэри ёрослы но 80 ар тырмон аре муниципал кылдытэтысь чеберлыкъя коллективъёс бадӟым концерт радъян борды басьтӥськизы. Отчы Анатолий Мамонтовлэн архивысьтыз крезьгуръёс пырозы. Удмурт калык кырӟанъёс чузъяськозы. Со сяна, учкисьёслы юбилярлэн крезьгурезъя солэн кузпалэныз - РСФСР-ысь дано артисткаен Леонора Мамонтоваен пуктэм эктонъёсты возьматозы. Концертэ Дэри ёросысь тужгес усто коллективъёс пыриськозы: «Пинал даур», «Марӟан», «Лысву» калык ансамбльёс, озьы ик Ижкарысь «Тюрагай» ансамбль но ёросысь мукет гуртъёсысь коллективъёс. Со сяна, шулдыртозы Дэриысь Марина Галичанина, Сергей Галкин, искусствоосъя нылпи школаысь оркестр, «Вуюись» но «Горенка» калык ансамбльёс. Анатолий Мамонтовлэн Константин пиезлэн верамезъя, та концертэ ачиз Россиысь калык артист но вуыны малпа. Вераны кулэ, та концерт Дэри ёрос администрациысь Лулчеберетъя, спортъя но егитъёслэн политиказыя управленилэн чеберлыкъя выль ӵектосэзлы сюрес сётон но луоз. 2018-тӥ арысен отын Анатолий Мамонтов нимо премиез басьтон понна удмурт кырӟанъя усьтэм конкурс радъяськоз. Ӵектослы ёрослэн тӧроез Андрей Коняшин дурбасьтӥз. «Дэри ёрос администрациысь лулчеберетъя, спортъя но егитъёслэн политиказыя управление Дэри ёрослэн тӧроезлы 2018-тӥ арысен Анатолий Васильевич Мамонтов нимо премиез басьтон понна конкурс ортчытъяны ӵектонэн вазиськиз. Премилэн быдӟалаез 30 сюрс манет луоз. Конкурс кык арлы огпол ортчытъяськоз. Со усьтэм вожвылъяськон луоз - Дэри ёрослэн конкурсэз, кытчы пыриськыны быгатозы вань коллективъёс. Малпасько, со калык творчество, фольклор ӧръёс луозы», — вераз иворъёсъя «Удмуртия» агентстволы лулчеберетъя «Центральный» огъетысь маркетингъя но рекламая ёзэтэн кивалтӥсь Елена Моисеева. Солэн кылъёсызъя, конкурсын ӧнерлыко жюри ужалоз шуыса чакламын. Но кин отчы пыроз, тодмо ӧвӧл на, али дунъясьёсты быръён уж мынэ. Но вожвылъяськон луоз но солы коньдон висъяськоз шуыса вераськемын ни. ВАТСАН Анатолий Мамонтов 53 ар ӵоже Удмуртиысь Кырӟанъя но эктонъя «Италмас» кун академ ансамблен кивалтӥз. Коллектив 1936-тӥ арын удмурт лулчеберетэз Россиын но кунгож сьӧрын вӧлмытон понна кылдытэмын вал. Кылдэм дырысеныз ансамбль дунне вылысь трос гинэ кунъёсы вуылӥз. Удмурт калык творчество Анатолий Мамонтовлэн ужъёсаз туж зол шӧдӥськиз. Со 150-лэсь ятыр удмурт кырӟанъёсты гожтӥз но аранжировка лэсьтӥз. Анатолий Васильевич Ужысь Горд Знамя орденэн пусъемын, «Россиысь калык артист», «Удмуртиысь калык артист» дано ним сётэмын, озьы ик со Ижкарлэн Дано кунмуртэз, Удмуртилэн Дано кунмуртэз луэ. Тегъёс: Лулчеберет Удмуртия автозавод юбилей крезьгур | Лулчеберет но туризм |
Майя Бывальцева 4-тӥ гудырикошконлы Удмуртиын эшшо 21 адямилэсь выль коронавирус инфекциез шараязы. Со сярысь улосвыл тӧролэн но кивалтэтлэн «ВКонтакте» мерлыко вотэсысь огиназы ивортӥзы. Черламъёс пӧлын Ижкарын 11 улӥсьёс, Можгаын куинь улӥсьёс, Можга ёросын кык улӥсьёс. Быдэн одӥг учыр Воткаын, Дэри, Дэбес, Кез, Якшур-Бӧдья ёросъёсын пусйизы. 43 адями йӧназ. Ньыль мурт улонысь кошкиз: 71 но 54 аресъем воргоронъёс но 83 но 66 аресъем кышномуртъёс. Туннэ нуналлы Удмуртиын выль коронавирусэн черлан 2 сюрс 463 учыр лабораториосын зэматэмын. 2 сюрс 21 адями йӧназ, 52 мурт кулӥз. Та дыре 17-езлэн висисьёслэн тазалыксы секыт лыдъяське. Тулыспалысен элькунын коронавируслы 206 сюрс 267 эскеронъёс ортчытӥзы. Тегъёс: Тазалык Ижкар висён Удмуртия коронавирус | Тазалык |
Анжелика Тихонова корреспондент Удмуртие коронавирус инфекцилэсь «Гам–КОВИД–Вак» («Спутник V») вакциналэн 37 сюрс 800 дозаез вуиз. Матысь дыре сое улосвылысь эмъюртъёсы келялозы. Со сярысь элькун тӧролэн но кивалтэтлэн пресс-службазы ивортӥз. Та партиез лыдэ басьтыса, элькунын ковидлэсь вакциналэн запасэз кылдытэмын – 13 сюрс 461 доза Эльвира Пинчук, Удмуртиысь кивалтэтлэн тӧроезлэн воштӥсезПрививка пуктылон вакыт кутскем дырысен Удмуртие оглом 683 сюрс 217 доза вакцина вуиз ни. Со пӧлын «Спутник V», «Спутник Лайт», «ЭпиВакКорона» но «КовиВак». Нуналлы быдэ улосвылын вакцинаез 9-10 сюрс улӥсьёс басьто. 3-тӥ шуркынмонлы нырысетӥ компонентэз 551 сюрс 156 адями пуктӥз ини, со чакламлэсь 60 процентэз луэ. Кыкетӥ компонентсэ 353 сюрс 511 мурт басьтӥз. Дэмен иммунитет кылдытон понна шаерамы 925 сюрс улӥсьёслы прививка пуктыны кулэ. Коронавируслэсь вакцинаез 18 арессэс ортчем но пумит луись тодметъёстэм адямиос басьтыны быгато. Пумит луись тодметъёс пӧлы пыро: аллергия, хронической висёнъёслэн лэчыт луон вакытсы, паласькись лек висёнъёс но берло ӝыны ар ӵоже коронавирусэн висён. Прививкаез улон интыя поликлиникаын яке Ижкарысь огаз вакцинаци пунктын луэ, соос усьтэмын: Октябрьлы 50 ар карлудысь 21 номеро юртын, Пушкинской урамысь 157 номеро юртын (Сбербанклэн офисаз) но Шор площадын Удмуртиысь Операя но балетъя театрлэн фойеаз. Тодэ вайытом, вакцинаци шутэтскон но праздник нуналъёсы но мынэ. Удмуртиын коронавирусэн черламъёслы ватсаса 1 сюрс койкаос дасязы. Тегъёс: Тазалык Ижкар Удмуртия коронавирус вакцина | Тазалык |
Майя Бывальцева 1-тӥ куартолэзе Ижкарын ортчем шествие трос калыкез огазеяз но бадӟым ужрадлы пӧрмиз. Аппарат кенешонын сыӵе дунъет солы сётӥз элькунлэн тӧроез Александр Соловьёв, ивортэ «Удмуртия» агентстволэн корреспондентэз. «Асьмеос праздникез туж умой пусйимы. Зэмзэ но, шествие туж бадӟым ужрадлы пӧрмиз. Берло дас аръёсы нырысьсэ, дыр, Ижкарын шествие пыриськиз 46 сюрс пала адями, нош быдэс элькунъя — 74 сюрс. Москваын куд-огез уг но оско, калык зэмзэ но лыктӥз, умой мылкыдын лыктӥз шуыса. Со возьматэ, асьмеос ваньзэ шонер лэсьтӥськомы шуыса», — вераз Александр Соловьёв. Демонстрациез радъям понна тау карон кылъёс вераз заводъёслэн, министерствоослэн но ведомствоослэн кивалтӥсьёссылы, озьы ик эрикрадэз утисьёслы. «Праздник дыръя нокыӵе укылтэмъяськонъёс ӧй вал», — пусйиз Александр Соловьёв. Удмуртилэн тӧроез оскемзэ вераз, Вормон нуналлы 71 ар тырмонэз элькунамы озьы ик огинын пусъёмы, нош инбам умой куазен юрттоз шуыса. Тодады вайыто, иворъёсъя «Удмуртия» агентствоысь журналистъёс 1-тӥ куартолэзе демонстрациысь онлайн-трансляция нуизы. Тегъёс: Мерлык Ижкар Удмуртия АлександрСоловьёв праздникъёс | Политика |
Майя Бывальцева Глазкарысь пересьёслы фронтэ ветлэмъёс сярысь ивортонъёсты «Вунонтэм полклэн» сайтаз интыяны юрттозы. Со сярысь ивортэ Глазкарысь администрацилэн пресс-службаез. Вераськон мынэ Интернетлы дышымтэ пересьёс сярысь. Акцилэн сайтаз анкетаез гожтыны юрттозы, фронтовикъёслэсь фотоплакатъёссэс лэсьтозы Глазкарысь Егитъёслэн парламентсылэн ёзчиосыз. «Пункт усьтэмын луоз 25-тӥысен 29-тӥ куартолэзёзь Свободы площадьын. Ужан дырыз 14 часысен 20 часозь. Портретъёсты дасяны юрттэт дунтэк сётӥськоз», — верамын сайтын. Сяме пыӵамъя, «Вунонтэм полк» ортчоз 9-тӥ куартолэзе. Ужрад нырысьсэ ортчиз 2012-тӥ арын Томскын, берлогес со борды итӥськизы Россиысь мукет каръёс но гуртъёс. Ижкарын туэ акцие пыриськыны малпа 5 сюрс пала адями. Тегъёс: Мерлык Удмуртия Глазкар Вунонтэмполк БыдӟымАтыкайож | Мерлык |
Майя Бывальцева 14-тӥ южтолэзе Удмуртиын Пӧйшуран биатлон ортчоз. Вожвылъяськон Якшур-Бӧдья тракытсь «Солнечный» ыбылӥськон огъетын радъяськоз. Со сярысь элькунысь инкуазь узырлыкъёсъя но инкуазез утёнъя министерстволэн пресс-службаез ивортӥз. Ужрадэ пӧйшурасьёслэн но чорыгасьёслэн мер огазеяськонъёссылэн, пӧйшуран возёсэз нуисьёслэн, нимаз пӧйшурасьёслэн командаоссы пыриськыны быгато. Радъясьёс троссэ 25 команда люканы малпало Ӵошатсконэ пыриськыны быгато пӧйшурасьёс, кинлэн пӧйшуран билетэз, пыӵал тӥрлык возьыны но нуллыны лэзёнэз вань. Ужкагазъёсты но пыӵалъёсты полициысь ӧнерчиос эскерозы. Пӧйшуран биатлон пӧйшуран куасъёс пасьталазыя ӧжытсэ 15 сантиметр, небыт креплениосын) бодыостэк ортчытӥське Куриськонъёсты 5-тӥ южтолэзёзь кутозы. Ватсаса юанъёс 90-42-68, 90-10-62 номеръя сётыны, ӵошатсконлэн положениеныз тодматскыны луоз. Тодэ вайытом, 6-тӥ южтолэзе Вотка ёросын «Тракторен биатлон» усьтэм калыккуспо шудонъёс ортчозы. Тегъёс: Спорт Ижкар Биатлон Удмуртия пӧйшуран | Спорт |
Туспуктэм: Григорий Фомин Майя Бывальцева Удмуртиысь Кун Кенешлэсь Россиысь Федераци Кенеше ыстыны Юрий Фёдоровлэн кадидатураезлы дурбасьтӥзы. Со берло вить арзэ сентор луыса ужаз ни, экономика политикая комитетлэн ёзчиез вал. Озьы ик сенаторе Александр Сыровез дэмлазы. Кандидатъёс депутатъёсты асьэслэн ужъя чакланъёсынызы тодматӥзы. Лушкем куара сётонын Юрий Фёдоровлы 45 депутатъёс дурбасьтӥзы, Александр Сыровлы - сизыьмез. Тодэ вайытом, азьвылгес Кун Кенешлы тӧрое Владимир Невоструевез бырйизы. Солэн воштӥсьёсыз Татьяна Ишматова но Иван Черезов луозы. Озьы ик Александр Бречалов Удмуртилэн тӧроезлэн ужоскетаз пыриз. Тегъёс: Удмуртия КунКенеш ФедерациКенеш | Политика |
Майя Бывальцева Таяз арняе Удмуртиын куазь пумен -1…-6 градусозь шунытгес кариськоз. Ӧжыт лымыялоз. Со сярысь улосвыл пресс-службаез ивортӥз. 13-тӥ толсуре ӝытазе омырын -10…-15 градус луоз, ӵукналы -4…-9 градусозь ӝутскоз, нуназе шӧдскымон уз воштӥськы. Вирнуналэ, 15-тӥ толсуре, потон уе -6…-11, нуназе -4…-9 градус возиськоз. Покчиарняе, 16-тӥ толсуре выжон уйин эшшо шунытгес кариськоз но -4…-9 градусозь вуоз, нуназе -2…-7 градус луоз. Удмуртарняе, 17-тӥ толсуре, уй-нунал ӵоже -1…-6 градус котырын возиськоз. Пуксёнэ нырысь ик уйпал но шор ёросъёсын ӧжыт но тросгес лымы усёз, ӝытпал лымшор ёросъёсы вуоз. Арня пумозь лымыяса улоз. Сюресъёс вылын йӧвалег луоз, лымыян нуналъёсы – лымы вӧлдэт Нырысь-валысь чакланъёсъя, шутэтскон нуналъёсы кезьытскыны ӧдъялоз. Тегъёс: Ижкар Гидрометцентр Удмуртия куазь Тол | Инкуазь |
Анжелика Тихонова корреспондент Удмуртиын коронавирус инфекциен черлан кык выль учыр пусъемын. Со сярысь Удмуртилэн тӧроез Александр Бречалов «ВКонтакте» мерлыко вотэсысь бамаз вераз. Со коронавирусэн азьвыл черлам муртъёслэн ӵыжы-выжыоссы Соосты нырысетӥ висисьёсын ӵош ик элькунысь паласькись висёнъёсъя эмъюртэ интыязы вал. Али лабораториын эскерем анализъёссы коронавирус инфекцизы вань шуыса возьматӥзы. Кусып возем муртъёссылэн анализъёссы умоесь. Тодэ вайытом, Удмуртие берло дыре кунгож сьӧрысь 3 сюрс 580 адями вуиз. Тегъёс: Тазалык Ижкар Удмуртия коронавирус АлександрБречалов | Тазалык |
Анжелика Тихонова корреспондент Иоанн Златоустлэн чинэзъя литургиялэн удмурт кылын кырӟанъёсыныз бичет потӥз. Азьланяз бадӟым праздникъёс азьын, постной но цветной Триодысь но мукет вӧсяськонъёсысь кырӟанъёсын бичетъёс поттыны чакламын. Со сярысь иворъёсъя «Удмуртия» агентстволэн корреспондентэзлы вераз бичетэз кылдытӥсь но поттӥсь, Ижкарысь Пётр но Павел апостолъёслэн удмурт приходзылэн регентэз Андрей Назаров. «Со (бичет — ред.) литургиосты быдэсак соя ортчытон понна кулэ. Номыр утчано ӧвӧл ини, ручкаен гожъяно, нотаосты пусйылоно ӧвӧл, ваньмыз дась. Рос-прос, ӧнерлыко шуыны луоз бичет», — вераз Андрей Назаров. Отчы пыризы кылосбур тодосъя докторен, протодиаконэн, Бибилиез удмурт кылын поттӥсен Михаил Атамановен берыктэм вӧсяськон текстъёс. Бичетэз люкасьлы со бордын ужаны юрттӥз кылосбур наукаосъя кандидат, Историяя, кылъя но литературая удмурт институтысь кылосбур эскеронъёсъя ёзэтысь тодосъя ужась Ирина Пчеловодова. Со текстъёсты эскериз, удмурт букваос пуктылӥз, нотаосты бичаз. Андрей Назаровлэн верамезъя, ужзылэн секытэз удмурт текстъя крезьгур тупатон бордын вал. «Отын туж трос кылъёсыз, удмурт кылын, соин ик доляоссэ лыдъяно луэ, мелодиказэ, нотаоссэ, доляослэсь кыстӥськемзэс чаклано», — шуиз со. Бичетэз 50 экземплярен Андрей Назаров ас коньдонэныз поттӥз. Басьтыны мылкыд карисьёс солы ик вазиськыны быгато. Ватсалом, Ижкарысь епархиын удмурт кылын вӧсяськонъёс ялан ортчыло Александр Невский кафедральной соборысь Никольской черкын гинэ. Отын Пётр но Павел апостолъёслэн удмурт приходзы инъяське. Со сяна, приходлэн настоятелез вӧсьчи Павел Григорьев чирдӥсьёсын ӵош Ижкарысь, Глазкарысь, Сарапулысь епархиослэн но Татарстанысь митрополилэн храмъёсазы потаса удмурт кылын вӧсяськонъёс нуо. Тегъёс: Лулчеберет Ижкар Православие Удмуртия удмуртъёс Мерлык удмурткыл вӧсьлык | Лулчеберет но туризм |
Туспуктэм: Удмуртиысь тазалыкез утёнъя министерстволэн пресс-службаез Наталия Сильвестрова Глазкарысь ёроскуспо эмъюртын Сэро (сосудистой) центр усьтозы. Али сое интыяны висъетъёсты тупатъяны кутскизы. Со сярысь элькунысь тазалыкез утёнъя министерстволэн пресс-службаез ивортӥз. Глазкарысь центр Удмуртиын куинетӥез луоз, со уйпал ёросъёсын улӥсьёсты кутоз. « Центрез усьтэм бере, острой коронарной синдромен яке йырвимтӥ вир ветлон сӧриськемен пациентъёслы араз сюрслэсь трос операция лэсьтылыны быгатомы » Василий Ремняков, Глазовысь ёроскуспо эмъюртысь валтӥсь емчи Выль ангиограф эмъяськонние оштолэзьлэн шораз вуыны кулэ. Со туала аппарат рентген тылсиянэн (излучениен) вирсэръёсты но сюлэм пушез адӟыны луонлык сётоз. Сэро центр лицензи но лезет басьтэм бере ужазэ кутскоз. Центрын ужась ӧнерчиос В. А. Алмазов нимо йӧскалык эм эскеронъя центрын дышетскозы но квалификацизэз ӝутозы. Тодэ вайытом, 2022-тӥ ар пумын Глазкарысь ёроскуспо эмъяськонние 87 миллион манет тыр 15 огмет (единица) выль тӥрлык вуиз. Тегъёс: Тазалык эмъяськонниос Глазкар Удмуртия | Тазалык |
Анжелика Тихонова корреспондент Ижкарысь М. Т. Калашников нимо техникая кун университетын дышетскись Юлия Шмыкова ӵектоссэ улонэ пыӵатыны Крымын ортчем «Таврида - АРТ» форумын 810 сюрс манет утӥз. Со сярысь элькун тӧролэн но кивалтэтлэн пресс-службазы ивортӥз. Дышетскись вожвылъяськонэ Удмуртилэн кунлыкезлы 100 ар тырмонлы сӥзем егитъёслы UDMURT.LIFE йӧскалык медиацентр усьтыны ӵектосэныз пыриськиз. Медиацентр нырысь ик удмурт кылэз утён понна малпамын. Иворъёсын вань контентмы удмурт но ӟуч кылын луоз. Чакласьком интыысь иворъёсты сяна, Приволжск федерал округысь иворъёсты но поттаны. Озьы ик ми егит крезьгурчиослы юрттом: юромо студиын трекъёссэс гожъяны, видеоклипъёс лэсьтыны но медиа пространствоын вӧлмытыны Юлия Шмыкова, UDMURT.LIFE ӵектослэн авторезПусъём, туэ Крымысь форумын крезьгурчиос, хореографъёс, суредасьёс, маскаръяськисьёс, дизайнеръёс но мукетъёсыз люкаськылӥзы. Удмуртилэн делегацияз конкурс пыр потыса 12 егитъёс пыриськизы. Соос экспертъёсын ортчытэм мастер-классъёсы но тренингъёсы, кунысьтымы тодмо кырӟасьёслэн перфомансъёсазы но шоу-концертъёсазы, кастинг-платформае пыриськизы. Форум улсын чеберлыко искусство, КВН, кино но театр, вокал, калык искусство, архитектура, эктонъёс но мукет ӧръёсысь 30 ӵектосъёс 15 миллион манет тыр грантъёс басьтӥзы. Тодэ вайытом, азьвылгес Удмуртиысь коммерци луисьтэм тямыс огазеяськонъёс Азьмуртлэн грантъёсъя фондэзлэн нимысьтыз вожвылъяськоназ 9 миллион 982 сюрс 149 манет утӥзы. Тегъёс: Лулчеберет Ижкар егитъёс Удмуртия Крым 100ар грантъёс | Лулчеберет но туризм |
Анжелика Тихонова корреспондент Татарстанын удмурт егитъёслэн «БиГерд - 2019» III форумазы куриськонъёсты кутыны кутскизы. Туэ со Мамадыш ёросысь Пойкагуртын 27-30 инвожое ортчоз. Со сярысь Татарстанысь удмуртъёслэн лулчеберетъя йӧскалык автономизылэн егитъёсын ужан ёзэзлэн «ВКонтатке» мерлыко вотэсысь огиназ ивортэмын. Форуме 18-27 аресъем егитъёсты возьмало. Чакламын 40 адямиез кутыны. «БиГерд» форумлэн валтӥсь ужпумъёсыз пӧлын удмурт егитъёс пӧлысь вуоно азьветлӥсьёсты шараян понна луонлыкъёс кылдытон, егитъёслы ужбергатӥсьёсын, мер азьветлӥсьёсын но тӧрлык ёзэсъёсын ужасьёсын кенешыны инты кылдытон, удмурт дӥськутэн бадӟым флешмоб ортчытон. Туэ ужрад 3 ӧръёсъя радъяськоз: - творчество - удмуртъёслэсь кырӟанъя но эктонъя лулчеберетсэс дышетон но возьматон; - этноблогинг - удмурт яке мукет кылъёсын егитъёслы тунсыко луись ивортон-веранъёслэсь лыдзэс будэтон. Кылсярысь, Татарстанысь «Гырон Быдтон» шулдыръяськон но «БиГерд» форум сярысь ивортодэт вӧлмытон; - вершители - трос калык люкаса ужрадъёсты ортчытыны дышетскон. Кылсярысь, «Чеберина-2019», «Батыр-2019» элькун конкурсъёс, нылпи творчествоя «Мудорвай» площадка, «Гырон Быдтон» элькун шулдыръяськон радъяны. «БиГерд» форуме пыриськон понна куриськонъёсты 20-тӥ инвожоозь кутозы. Ужрадлэн валатэтэныз, ужанрадлыкеныз татын тодматскыны луэ. Пусъём, «БиГерд» форуме пыриськисьёслэн лыдзы йылэ. Кылем арын, кылсярысь, мылкыд карисьёс чакламлэсь ог поллы тросгес луизы. Тодэ вайытом, туэ нырысьсэ бигерысь удмурт нылпиослы #будудмурт форум радъязы. Тегъёс: Мерлык егитъёс форум удмуртъёс Татарстан | Мерлык |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртиын ветлыны луонтэм сюресъёсты тупатъянэз 2022-тӥ ар понна йылпумъязы. «Опорный план дорожной деятельности» элькун программая оглом 11,5 иськем кузьда кык сюресъёсты выльдӥзы. Со сярысь элькун тӧролэн но кивалтэтлэн пресс-службазы ивортӥз. Балезино ёросын Глазкар – Карсовай сюреслэсь 4 иськем люкетсэ тупатъязы. Та сюрес кык ёросъёслэн улон-вылоназы бадӟым инты басьтэ, уй-нуналаз отӥ 1 сюрс пала автомашинаос ортчо. « Та юсресэз тупатъян валтӥсь ужпумъёс пӧлы кыле. Глаз ёросын 17 иськемъем люкетаз шугъяськонъёс вань. Сюресэз возён улсын арлы быдэ ву кошкон канаваосты тупатъяськом но гопо интыоссэ ӵошктытатӥськом. Со 17 иськемез матысь аръёсы тупатъялом – 2023-2025 аръёсы » Алексей Горбачёв, Удмуртиысь транспортяъ но сюрес возёсъя министр Дэбес ёросын Данёгурт – Четкер сюреслэсь 7,4 иськемзэ тупатъязы. Сюресчиос векчиятэм из кисьтӥзы, гумыосты юнматӥзы, кышкыт интыяз сигнал юбоос пуктӥзы. Та дыре вуоно арын программая тупатъяно объектъёсын лыдмет кылдыто. Тегъёс: гуртсюресъёс сюресъёс тупатъянужъёс Балезино Дэбес Удмуртия | Авто |
Наталья Тетерина Дэбес ёросын вордскем кырӟась Артемий Гаврилов нош ик удмурт кырӟанъя «Элькуновидение» вожвылъяськонын кужымзэ эскерыны малпаз. Кызьы со вераз ивортодэтъя «Удмуртия» агентстволы, конкурсын 2014-тӥ арын ёрослэсь данзэ утьыкуз, кырӟанэз солы уггес тупа вал, соин ик вылӥ интыосты басьтыны ӧз луы. Отын уг тупа вал мыным кырӟанэ манерезъя, асме ӧй шӧды мон со кырӟанын. Валамон, лябгес вал. Таяз эскерто выльысь, малы ке шуоно выль кырӟан, кылъёсыз туж чебересь. Со Дэбес ёросысь гожъяськисьлэн, ми бырйим со кырӟанэз ӵапак «Элькуновиденилы», но со кемалась гожтэмын ни Артемий Гаврилов, Дэбес ёросысь кырӟасьСо верамъя, Светлана Федуловалэн кылъёсызъя гожтэм Ольга Перевозчиковалэн «Мон удмурт» кырӟанэз этнофолк ӧрлы тупа но быдэс удмурт калык сярысь вера. Мон уг витиськы одно ик вормонме. Валтӥсез – кырӟанлэсь пуштроссэ усьтыны калыклы, мае мон шӧдӥсько сюлэмам но со кырӟанын мар сярысь вераське. <…> Кылемаз мынам эктӥсьёс вал. Сыӵе чебер номер лэсьтэмын вал, нош таяз мынам потэ минимализм, сыӵе естественно мед луоз, ас понназ мед бызёз Артемий Гаврилов, Дэбес ёросысь кырӟасьВатсалом, егит воргорон кырӟанэн 5 аресысен тунсыкъяськыны кутскиз, ӧнерезъя но Артемий Гаврилов та удысын ужа. 2016-тӥ арын кырӟась «Россилэн зарни куараез» конкурсын 1-тӥ степенё лауреат луиз. Та дыре Артемий Дэри черкогуртысь «Вуюись» калык ансамблен кивалтэ. Тодэ вайытом, туннэ нуналлы «Элькуновидение» конкурсэ куриськонъёсты кутон йылпумъяськиз. Кырӟанъя вожвылъяськонэ пыриськыны мылкыд каризы 21 ёросъёсысь но каръёсысь кырӟасьёс. Соосын тодматскыны татын луоз. Тодэ вайытом, 6-тӥ коньывуонэ «Мынам Удмуртие» телерадиокомпаниын куриськон сётэм вань коллективъёсты но нимаз кырӟасьёсты учкозы. Тужгес кужмооссэ, тунсыкооссэ кыкетӥ люкетаз лэзёзы, со 20-тӥ коньывуонэ «Аксион» культура дворецын ортчоз. Собере 12 устоосыз конкурслэн финалаз потозы, со 4-тӥ шуркынмонэ телеканаллэн меӵак эфираз мыноз. Тегъёс: Лулчеберет Дэбес Удмуртия кырӟан Элькуновидение | Лулчеберет но туризм |
Туспуктэм: Анжелика Тихонова Анжелика Тихонова корреспондент 8-тӥ гудырикошконэ Удмуртиын пильмаськылоз, уз зоры. Со сярысь элькунысь Гидрометцентрлэн пресс-службаез ивортӥз. Тӧл уйин уйпал но шундыӝужан вискысь секундскын 3-8 метре, нуназе вошъяськыса секундскын 3-8 метре пельтоз. Элькунъя уйин +11…+16 градус, нуназе +27…+32 градус возиськоз. Ижкарын уйин +142…+16, нуназе +30…+32 градус луоз. Тегъёс: куазь Удмуртия Ижкар | Инкуазь |
Туспуктэм: Григорий Фомин Майя Бывальцева Элькун тӧрлыкъёс ожгар комиссариатлы вань кулэ юртт сётозы, нош частичной мобилизацияя ӧриен ачиз кивалтоз шуыса вераз Удмуртилэн тӧроез Александр Бречалов мерлыко вотэсъёсысь бамаз. « Удмуртия нимысьтыз ожгар операцилэн нырысетӥ нуналъёсаз ик запасэ потэм кунмуртъёсты контракт амалэн ожгар служба нуон понна бырйыны но асмылкыдчиосты операци мынон интые келян уж борды кутскиз. Нырысь ик со адямиосты, кинлэн ожмаськон опытэз но кулэ быгатонлыкъёсыз вань » Александр Бречалов, Удмуртилэн тӧроез Озьы ик Александр Бречалов элькунын 12 ожгар заводъёс ужало шуыса тодэ вайытӥз. « Азьмурт тросгес ожтӥрлык но ожгар техника поттыны ужпум пуктӥз. Элькун ласян заводъёслы кулэ луись юрттэт тырмыт сётэмын луоз » Александр Бречалов, Удмуртилэн тӧроез Тодэ вайытом, 21-тӥ куарусёнэ Россилэн азьмуртэз Владимир Путин кӧня ке адямиез мобилизовать карыны пумкылъян (решение) кутэмын шуыса ялӥз. Соин кинюртэм косэтъя, ожгар службае басьтэм муртъёслэн инлыксы, тыронъёс но вань мерлыко гарантиос каонтрактъя служба нуись ожгарчиослэн кадь луоз. Удмуртилэн тӧроез пусйиз, элькунын чаклам юрттэт озьы ик кутӥськоз. Тегъёс: Удмуртия АлександрБречалов | Политика |
Наталья Тетерина Туннэ, 3-тӥ гудырикошконэ, ӝыт Удмуртиын салкымгес кариськоз, ивортэ улосвыл гидрометцентрлэн пресс-секретарез Алла Шумихина мерлыко вотэсбамаз. Кызьы шуэмын ивортонын, удмуртарняе ӝытазе но кӧснуналэ потон уе элькунысь куд-ог ёросъёсын зороз. Нуназе бере интыен гудыръяны быгатоз. 4-тӥ гудырикошконэ ӵукна температура +8…+13 градус возиськоз, нуназе +20…+22 градусозь ӝутскоз. Кӧснуналэ пильмаськылоз но кӧс луоз. Арнянуналэ Удмуртиысь тросаз ёросъёсын вакчи зоръёс но гудыри ортчозы. Элькунъя нуназе +20…+25 градус луоз шуыса чаклало. Пусъемын, вуоно арнялэн кутсконаз шуныт но дырын-дырын зоро куазь луоз. Омыр нуназе 22-27 градусозь ӟырдалоз. Нырысь-вылысь чакланъёсъя, 8-тӥ гудырикошконысен улосвылын кезьытскоз. Тегъёс: Ижкар Удмуртия куазь инкуазь | Инкуазь |
Анжелика Тихонова корреспондент 14-тӥ куарусёнэ Воткаын Пётр Чайковскийлэн музей-юрт котыраз «Осенины» VI элькун шулдыръяськон ортчоз. Со сярысь Удмуртиысь лулчеберетъя министерстволэн «ВКонтакте» мерлыко вотэсысь огиназ ивортэмын. «Осенины» - емышлы, гужемез келянлы но сӥзьылэз пумитанлы сӥзем вашкала ӟуч шулдыръяськон луэ. Со нуналэ Воткаын куноос понна пӧртэм площадкаос ужалозы: шудонъёсты суреданъя, йырси пунонъя но куиськонъя мастер-классъёс возьматозы; ӟуч шудонъёсын но эктонъёсын тодматозы; сӥзьыл пӧрамъёсъя вожвылъяськон ортчытозы; Воткаысь, Вотка ёросысь, Чайковскийысь но Ижкарысь творчествоя коллективъёс шулдыртозы; губиосын адӟытон радъялозы но трос мукетсэ. Ужрадэ вань мылкыд карисьёсты ӧтё. Кутсконэз 11 часын. Тегъёс: Лулчеберет Удмуртия Чайковский сӥзьыл Вотка | Лулчеберет но туризм |
Туспуктэм: Майя Бывальцева Майя Бывальцева Удмуртиын улӥсьёс 2023-тӥ арын «Жильё и городская среда» йӧскалык ӵектослэн «Формирование комфортной городской среды» программаезъя тупатъяно интыосты бырйизы. Куара сётонэ 65 сюрслэсь трос адями пыриськиз. Со сярысь улосвыл тӧролэн но кивалтэтлэн пресс-службазы ивортӥз. Ижкарысь, Сарапулысь, Глазкарысть, Воткаысь, Можгаысь, Эграысь но Уваысь 13 интыос ӵектэмын вал. Тужгес трос куара люказы: Ижкарын – Кызьпу арама (19 сюрс 985); Глазкарын – «Победа» центр вӧзысь площадь (3 сюрс 144); Воткаын – Юбилейной ульчаысьскверлэн кукетез дизайн-проект (7 сюрс 893); Сарапулын – Сарапуллы 200 ар площадь (4 сюрс 42); Можгаын – «Нылпи парк». Пиналъёслы шутэтскон инты лэсьтонлэн кыкетӥ ӵектэсэз, тазалыксыя сюбегатэм луонлыкъёсын нылпиос понна площадкалэсь кыкетӥ концепцизэ но воркаут-площадкалэсь кыкетӥзэ ӵектосэз (2 сюрс 876); Уваын – пу скульптураосын паркез умоятонлэн кыкетӥ люкетэз – тыл кыскон, пыдын ветлон сюресъёс лэсьтон, ӟусъёс но шутэтскыны беседкаос пуктон (1 сюрс 338); Эграын – Иоанн Богословлы сӥзем черк но выт бичан ёзэслэн юртэз вискысь инты (1 сюрс 40). Вуоно арын та инытосты нырысь ик умоятыны кутскозы. « Куара сётонэ 20 сюрслэсь трос улӥсен каръёс но каргуртъёс пыриськизы. Куара сётон – со улон интыез умойгес карыны усто луонлык. Удмуртиын улӥсьёслы мыло-кыдо луэмзы, нош волнтёръёслы ӵектосэз нуэмзы но куара сётыны юрттэмзы понна тау карисько » Александр Бречалов, Удмуртилэн тӧроез Тодэ вайытом, 2022-тӥ арын «Жильё и городская среда» йӧскалык ӵектос улсын Удмуртиын 76 азбаръёсты но 90 мер интыосты утялтыны-умоятыны чаклало. Тегъёс: Ижкар умоятон йӧскалыкӵектосъёс АлександрБречалов куарасётон Удмуртия | Мерлык |
Туспуктэм: Наталия Сильвестрова Наталия Сильвестрова 6+ «Удмуртия» издательствоосын Лия Малыхлэн коркакузёос сярысь «Моко но Боко» выжыкыл-повестеныз книга поттӥзы. Ивортодэтъя «Удмуртия» агентстволэн корреспондентэз авторен пумиськылӥз. Произведение нимаз книгаен али гинэ потӥз ке но, Боко но Моко удмурт лыдӟисьёслы тодмо ини. Выжыкыл-повестьлэсь люкетъёссэ пӧртэм газет-журналъёсын печатлаллязы. Мунё театрын но геройёсын ӟуч но удмурт кылын спектакль возьматъязы. Книгаез лыдӟисьёс кык коркакузёосын – Мокоен но Бокоен эшъяськозы, соосын ӵош пӧртэм тумошо учыръёсы сюрозы. « Соос кык пӧртэм геройёс: одӥгез туж шаплы ерпечка, а мукетыз ассэ туж йӧно но визьнодо каремез потэ. Соос ӵожен ке, ваньмыз йырчукин коркаын может берытскыны, сыӵе пӧртэм учыръёсы вуо соос » Лия Малых, книгалэн авторез Книгаяз Лия Малых улонысьтыз, пичи дырысьтыз учыръёсты, апаеныз шудэмзэс, йыртэмамзэс пыртӥз. Автор пусйиз, геройёсы со аслэсьтыз пушдуннезэ, сямъёссэ пычатӥз. «Мон Боко кадьгес сямыя, а гожъяськыкум мон Моко кадь луисько. <…> Улонын мон туж лачмыт, чалмыт адями, а тае лыдӟиды ке, воксё паймоды. Гожъяськонын мон ерпечка луисько » Лия Малых, книгалэн авторез Книгаысь иллюстациосты Лия Малыхлэн апаез, суредась Надежда Касаткина быдэстӥз. Сьӧдо-тӧдьыё суредъёс пиналлэсь фантазизэ ужатто, солы аслыз геройёсты йыраз буяны луонлык сёто. Выжыкыл-повесть школае мыныны дасяськись нылпиослы но покчи классъёсын дышетскисьёслы гожтэмын. Озьы ке но котькуд адями, пересез но, пиналэз но, отысь мае ке тунсыкозэ, сюлмызлы матынзэ шедьтоз. « Со семьяен лыдӟон книга. Пиналъёслы гинэ ӧвӧл со тунсыко.Лыдӟыны кутскизы ке, мама-папазылэн, песянай-песятайзылэн асьсэлэн сое быдэсак пумозяз лыдӟемзы потоз » Лия Малых, книгалэн авторез Книгае, выжыкыл-повесть сяна, куинь пьеса пьеса пыриз. Отын кык коркакузёос озьы ик валтӥсь геройёс луо. Туала вакытэ школаысь нылпи театръёс сценкаослы кулэясько шуыса валэктӥз Лия Малых. Со дышетӥсьёслы но, лыдӟиськонниосын ужасьёслы но, асьсэлы пиналъёслы но туж пайдаё луоз. Книгалэн тиражез 500 экземпляр. Тодэ вайытом, издательствоын удмурт калык выжыкылъёсын книга поттӥзы. Тегъёс: книгаос книгапоттонни нылпиос Удмуртия | Лулчеберет но туризм |
Наталья Тетерина Туннэ, 20-тӥ оштолэзе, Ижкарысь Геннадий Красильниковлэн музей-квартираяз «Будӥсь писательлэн ӝӧк сьӧраз» витетӥ элькун вожвылъяськонлы йылпумъянъёс лэсьтӥзы но пиналъёс, егитъёс но арлыдоос пӧлысь устооссэ кутскись гожъяськисьёсты данъязы. Туэ конкурсэ быдэс элькунысь 93 адями пыриськиз. Прозаен но кылбурен соос асьсэ вордскем шаерзы сярысь гожтӥзы. Со сярысь ивортодэтъя «Удмуртия» агентстволы музейлэн кивалтӥсез Мария Ившина вераз. Туэ арын милям 93 адями пыриськиз. Туж умой со, луэ шуыны, туж трос шуыса. Прозая но кылбуръя. Нылпиос пӧртэм аресъем, тани кылбуранын, кылсярысь, 1–7 класс, собере 8–11 класс, студентъёс пыриськизы, озьы ик бадӟымъёсыз Мария Ившина, Геннадий Красильниковлэн музей-квартираезлэн кивалтӥсезМузейлэн кивалтӥсез верамъя, вуэм ужъёсты удысужлыко жюри дунъяз. Кылбуръёсты тодмо кылбурчи, Удмуртиысь гожъясьёслэн огазеяськонзылэн кивалтӥсез, «Инвожо» журналлэн валтӥсь редакторез Пётр Захаров эскериз, нош прозаез — гожъяськись, журналист, «Кизили» журналлэн валтӥсь редакторез Ульфат Бадретдинов. Солэн кылъёсызъя, прозая ужъёс трос ӧз вуэ ке но, соос ваньмыз сюлмысь гожтэмын. «Вордӥськем шаер» темаез котькудӥз автор ачиз сямен усьтэ, малы ке шуоно котькудӥз соос пӧлысь пӧртэм интыосын вордскемын. Кылсярысь Удмурт кун университетын дышетскись Лариса Чернышева эссэезлэн тунсыко формаеныз паймытӥз. Со кутске ужзэ гожтыны ӟуч сямен. Со гожтэ, тани аслад вордӥськем шаередлэсь палэнысен огшоры тодмотэм адями но Удмуртиысь ке, со тыныд дуно луыны кутске шуыса. Отын со «Тодӥськоды-а?» шуыса юа но, «Тодӥсько» шуыса со вазе удмурт кылын. Собере со гожтонзэ кутске удмурт сямен кыкетӥ люкетсэ. Тӥни сыӵе формаез мыным кельшиз Ульфат Бадретдинов, «Кизили» журналлэн валтӥсь редакторезОзьы ик со пусйиз Шаркан ёросысь Быгы гуртысь дышетӥсез Людмила Шамаеваез, со конкурсэ фэнтэзи ӧрын гожтэм вероссэ ыстэм. Дышетӥсь «Кизили» журналлэн но вожвылъяськонъёсаз ӵемысь пыриське. Солэн вань творческой мылкыдыз, быгатонлыкез но вань, шуиз Ульфат Бадретдинов. Покчи гожъясьёс пӧлысь со Пичи Пурга ёросысь Гожня школаысь 8 аресъем Полина Гагаринаез ушъяз. «Дуно ошмес» зарисовкаез бадӟым ке но вӧл, туж чебер гожтэмын, лыдъя ужъёсты дунъясь. Азьланяз та уж «Кизили» журналлэн бамъёсаз потоз. Нош Алнаш ёросысь Усо (Муважи) школаысь 9-тӥ классын дышетскись Юлия Архипова «Будӥсь писательлэн ӝӧк сьӧраз» вожвылъяськонэ кыкетӥзэ пыриське ни. Солэн «Вордскем гуртэ» кылбурез туэ кыкетӥ инты басьтӥз но «Инвожо» журналын печатласькиз. Нылаш верамъя, гожъяськыны со 5-тӥ классысен кутскиз. Литературая шыкысаз удмурт но ӟуч кылын проза но кылбуръёс вань. Мон пӧртэм темаосын гожъяськисько, кыӵе ке образ кутӥсько адямилэсь, со сярысь гожъясько. Витетӥ классысен гожъяськисько, но али кылбуръёсы мыным кельшогес аслым. Ӟучез но вань. Удмуртэз тросгес, малы ке шуоно мон соин вазьгес кутски гожъяны Юлия Архипова, егит гожъяськисьШаркан ёросысь Карса школаысь 9-тӥ классын дышетскись Наталья Денисова покчи классъёсысен ик гожъяськыны кутскиз ке но, та вожвылъяськонэ ӧз на пыриськылы. Литературае нырысетӥ вамышъёссэ со кылбурен лэсьтӥз, нош али прозае но публицистикае выжиз. Азьланяз, оло, журналист но луо, шуэ нылаш. Азьпал мон гожъяськи покчи классъёсын, кылбуръёсты гожъяны одъяй. Али бен тани газетъёсы гожъяськисько: «Ӟечбуре!», «Вестнике» — ёрос газетамы, «Инвисэ» гожъяськисько. Мон медӥсько азьланяз, оло, журналистэ карисько. Али сёто удмурт кылын экзамен, оло, быгато азьланяз (журналистэ дышетскыны — ред.) пырыны Наталья Денисова, егит гожъяськисьВатсалом, «Будӥсь писательлэн ӝӧк сьӧраз» конкурсын кылбуръя вормисьёслэн ужъёссы «Инвожо» журналын печатламын. Прозая куд-огеныз ужъёсын «Кизили» журналын тодматскыны луоз. Тодэ вайытом, кылем арын «Будӥсь писательлэн ӝӧк сьӧраз» элькун конкурсэз Геннадий Красильниковлэн Ижкарысь музей-квартираез студентъёс но ужасьёс понна ортчытӥз. Соку ваньмыз 13 уж вуиз. Тегъёс: Лулчеберет Ижкар Литература Удмуртия пиналъёс гожъясьёс | Лулчеберет но туризм |